Sejarah Bagaimana Bermulanya Syarikat Motosikal Paling Berjaya Di Malaysia - Boon Siew Honda

Apabila bercakap mengenai syarikat motosikal tempatan, pasti nama mendiang Tan Sri Loh Boon Siew akan datang ke minda, atau lebih tepat, Boon Siew Honda.

Beliau adalah individu pertama yang diberikan hak pengedaran untuk motosikal Honda pada awal tahun 1960-an. Kisah daripada miskin kepada kaya ini adalah antara yang paling terkenal di Malaysia, terutamanya di Pulau Pinang.

iluminasi.com kongsikan kisah sejarah bagaimana Tan Sri Loh Boon Siew memulakan dan menaikkan nama Honda di Malaysia dan ke seluruh dunia, bersama-sama Soichiro Honda.

Sebagai seorang migran dari wilayah Fujian, China, sebelum Perang Dunia Kedua, Loh Boon Siew bekerja sebagai sebagai pelatih mekanik kereta ketika muda.

Untuk menambahkan pendapatannya, beliau bekerja sebagai penarik beca. Walaupun ia agak sukar, Boon Siew tidak berhenti daripada menjadi pelatih kerana minatnya untuk mempelajari kemahiran tersebut.

Dan apabila peluang untuk membawa masuk motosikal buatan Jepun ke Malaysia terbuka, Boon Siew merebutnya dengan pantas dan kemahiran beliau sebagai seorang mekanik memudahkan segalanya.

Menurut kisah, pada tahun 1950-an, Boon Siew yang berusia 43 tahun pergi bercuti ke Jepun. Ketika itu, beliau ternampak seorang pemuda Jepun menunggang sebuah motosikal melepasinya.

Sebagai seorang bekas mekanik, Boon Siew secara naluri dapat mengetahui bahawa bunyi yang dihasilkan oleh motosikal tersebut memberitahu bahawa ia mempunyai enjin yang sangat baik.

Tanpa membuang masa, Boon Siew dengan pantas mencari kilang Honda untuk mendapatkan hak agensi untuk motosikal di Malaysia.

Dengan idea bahawa model-model motosikal Honda ini akan menjadi pilihan terbaik bagi orang Asia yang bertubuh kecil untuk bergerak ke mana-mana dengan mudah pada harga yang berpatutan, beliau mempunyai jangkaan bahawa ia akan terjual seperti pisang goreng panas.

Malah, ia juga akan membantu negara untuk  mencari cara pengangkutan yang betul untuk membina semula negara selepas Perang Dunia II.

Oleh itu, beliau memutuskan untuk menghantar beberapa model ke Malaysia dan model-model tersebut termasuklah Honda C100 Dream dan Honda Bealy.

Pesanan pertama yang dilakukan oleh Boon Siew adalah sebanyak 12 unit Honda Cub, yang mana dijual kepada rakan-rakan beliau secara sewa beli.

Pengedaran motosikal Honda secara kecil-kecilan ini telah melahirkan Boon Siew Sdn Bhd, yang kini memegang kawalan kepentingan sebanyak 52.9% dalam Oriental Holdings Bhd, perniagaan utama keluarga Loh Boon Siew.

Pada tahun 1958, Loh Boon Siew dan Soichiro Honda bertemu buat kali pertama.

Masing-masing mempunyai impiannya sendiri untuk merevolusikan industri motor Malaysia bagi Loh Boon Siew manakala impian Soichiro Honda adalah untuk mewujudkan pengangkutan bermotor yang cekap untuk rakyat jelata.

(Mendiang Tan Sri Dato Loh Boon Siew dan Soichiro Honda)

Boon Siew dan Soichiro Honda bersetuju untuk menubuhkan anak syarikat Honda di Malaysia dan tidak lama kemudian, sebuah bilik pameran Honda pertama di Malaysia dibuka di Pulau Pinang di Pitt Street.

Ia juga menjadi saat di mana Honda Motor Co Ltd (Honda Japan) melantik syarikat Loh Boon Siew sebagai pengedar tunggal untuk motosikal Honda di Malaysia.

Ia mengambil beberapa tahun percubaan melihat bagaimana rakyat Malaysia memandang motosikal Honda yang ketika itu tidak begitu popular terutamanya dengan Honda C50 yang tidak mampu berhadapan dengan bentuk muka Bumi Malaysia yang lasak pada ketika itu.

Dengan ketekunan yang tinggi oleh Loh Boon Siew dan Soichiro Honda, mereka akhirnya berjaya membangunkan Honda C70 pada tahun 1970 yang menjadi pemangkin utama kepada peralihan paradigma yang bersejarah ini.

Honda C70 menjadi motosikal 70 hingga 80cc yang paling popular di Malaysia dan masih banyak dicari pada hari ini.

Usahasama perniagaan ini berterusan dengan mengimport motosikal yang lebih mesra dengan panggilan kapchai ke dalam negara.

Namun, Boon Siew berasakan bahawa keseluruhan proses boleh dilakukan dengan lebih cekap dan dalam masa yang sama menjadikan harga motosikal ini lebih murah.

Sebuah kilang pemasangan di bawah syarikat Kah Motor Co. Sdn. Bhd. telah ditubuhkan dengan pantas di Permatang Pauh, Pulau Pinang pada tahun 1968 untuk membantu menurunkan kos serta membekalkan permintaan Honda C70 yang semakin meningkat di Malaysia.

Syarikat itu dijenamakan semula kepada Boon Siew Honda, satu langkah yang menjadikannya jenama yang sinonim dengan motosikal di Malaysia sehingga hari ini.

Honda Super Cub kemudiannya memperkenalkan slogannya yang terkenal iaitu "You Meet the Nicest People on a Honda", membuakan jualan melonjak ke tahap di mana kini dianggap sebagai motosikal paling berjaya di dunia sepanjang masa.

Sebahagian daripada kejayaan di seluruh dunia terutama di Asia Tenggara adalah hasil usaha Boon Siew Honda. Dari permulaan yang rendah dengan pendirian yang sukar tanpa pendidikan formal, Tan Sri Dato Loh Boon Siew menjadi "Encik Honda" Malaysia dan juga salah seorang usahawan terkaya di negara ini.

Menjelang tahun 1980, Boon Siew telah mencapai pencapaian bersejarah dalam menghasilkan 500,000 buah motosikal. Dalam tempoh hanya enam tahun, Boon Siew Honda menghasilkan sejuta unit motosikal pada tahun 1986.

Angka-angka tersebut terus meningkat dan setakat ini, lebih daripada 2 juta unit telah dihasilkan dan dijual di seluruh negara. Boon Siew Honda dijangka mencapai pengeluaran 5 juta di Malaysia pada tahun 2018.

Dan selepas 61 tahun, Boon Siew Honda masih kukuh bertapak di Malaysia serta Asia Tenggara dengan beberapa model yang berjaya termasuk Honda EX5 yang telah mendapat status "legenda".

Walaupun selepas 30 tahun sejak pengenalannya, EX5 kekal sebagai salah satu motosikal paling ikonik di negara ini yang semuanya bermula dengan slogan yang ringkas namun memberikan inspirasi, iaitu "Passion towards Dreams".


Kisah Musuh Genghis Khan Yang Akhirnya Menjadi Panglima Terhebat Mongol - Jeneral Jebe

Jebe adalah seorang jeneral Mongol yang terkenal dan berkhidmat di bawah pimpinan Genghis Khan yang terkenal. Dia adalah lelaki yang berjaya menembak anak panah pada Genghis Khan semasa pertempuran berlaku.

Apa yang anehnya ialah, penakluk Mongol yang terkenal dengan kebengisannya itu telah mengambil lelaki yang ingin membunuhnya itu untuk berkhidmat dengannya. Jebe yang tidak pernah mengecewakan tuannya yang baru itu menjadi salah seorang panglima paling berbakat dan setia kepada Genghis Khan.

Jebe dilahirkan pada abad ke-12 Masihi. Nama asal Jebe semasa dia dilahirkan ialah Zurgudai. Jebe direkodkan sebagai sebahagian daripada puak Besud yang merupakan sebahagian daripada suku Taichud. Pada tahun 1201, dia telah menyertai 'Pertempuran 13 Pihak' menentang Genghis Khan.

Menurut salah satu versi cerita, Jebe telah berjaya melukai Genghis Khan dan kudanya menggunakan anak panahnya semasa pertempuran berlaku. Genghis Khan yang kemudiannya berjaya memenangi pertempuran itu ingin tahu siapakah yang telah mencederakannya.

Genghis Khan telah bertanya kepada tawanan perang yang berjaya ditangkapnya. Jebe kemudian mengaku bahawa dialah yang telah menembak Genghis Khan. Jebe juga mengatakan bahawa dia tidak takut mati. Namun, sekiranya dia dibiarkan hidup, dia berjanji akan berkhidmat dengan Genghis Khan dengan setia.

Dalam satu lagi cerita yang kurang popular, Jebe dikatakan telah melarikan diri dari pengikut Genghis Khan kerana pasukannya kalah dalam pertempuran. Sebelum dapat ditangkap, Jebe berjaya membunuh kuda Genghis Khan dengan anak panah yang ditembaknya. Sebagai pertukaran untuk nyawanya, Jebe telah berjanji untuk menggantikan kuda Genghis Khan yang mati dengan memberikannya lebih banyak lagi kuda yang baik.

Walau apapun kisahnya, Genghis Khan terkesan oleh seorang tentera yang telah dikalahkannya ini sekaligus mengambil lelaki itu untuk berkhidmat dengannya. Genghis Khan jugalah yang telah memberikan lelaki ini dengan panggilan Jebe, yang membawa maksud 'panah' dalam bahasa Mongolia.

Selepas diterima masuk, Jebe telah berkhidmat untuk Genghis Khan dengan sangat setia. Dengan bakatnya yang ada, Jebe telah berjaya menaiki hierarki pangkat dalam tentera Mongol dengan cepat.

Menurut satu kisah, kenaikan pangkat Jebe dengan cepat telah menyebabkan ada pihak yang cemburu dan khabar angin mengenainya mula tersebar. Khabar angin itu mengatakan bahawa Jebe merancang untuk memberontak terhadap Genghis Khan.

Untuk menafikan khabar angin itu serta menunjukkan kesetiannya, dia segera menemui Genghis Khan dan menghadiahkan tuannya itu dengan 100 ekor kuda putih. Sejak itu, penakluk terhebat Mongol itu telah meletakkan kepercayaan sepenuhnya terhadap Jebe.

Jebe sememangnya seorang jeneral yang berkebolehan. Pada tahun 1204, Genghis Khan telah berjaya mengalahkan suku Naiman, satu suku Mongolia yang kuat. Para pemimpin suku Naiman ini telah membentuk satu liga untuk menentang Genghis Khan.

Suku Naiman yang terselamat daripada pertempuran itu telah melarikan diri ke barat. Menyedari bahawa puak-puak ini mempunyai peluang untuk membentuk semula pakatan baru dan boleh menjadi ancaman di masa hadapan, Genghis Khan telah memutuskan untuk mengejar dan menghapuskan saki-baki kaum itu.

Jebe adalah salah seorang jeneral yang diberikan kepercayaan untuk melakukan tugasan ini. Selama beberapa tahun lamanya, Jebe menjadi begitu asyik dengan misi memburu suku Naiman yang terselamat.

Jebe kemudian telah dipanggil untuk pulang dan mengambil bahagian dalam kempen menentang Dinasti Jin yang bermula pada tahun 1211. Pada tahun 1215, ibukota Dinasti Jin iaitu Zhongdu telah jatuh ke tangan puak penakluk Mongol.

Jebe kemudian dihantar sekali lagi ke barat, di mana dia ditugaskan untuk mengejar Kuchlug. Kuchlug adalah pemimpin kaum Naiman yang masih belum berjaya dijejaki oleh Jebe semasa misi pemburuannya yang terdahulu.

Jebe juga merupakan sebahagian daripada pasukan yang dihantar untuk menyerang Empayar Khawarizmi. Pasukan yang dihantar Genghis Khan itu berjaya mengalahkan tentera Khawarizmi dan memusnahkan empayar mereka.

Kemudian, Jebe dan seorang lagi jeneral bernama Subutai diberikan tugas untuk memimpin pasukan ekspidisi di sekitar Laut Kaspia. Dalam ekspidisi itu, tentera Mongol telah menyerbu Azerbaijan, menyerang Georgia dan bergerak di sepanjang pantai barat Laut Kaspia hingga ke Rusia.

Di sepanjang perjalanan mereka, tentera Mongol telah berjaya mengalahkan tentera Georgia, satu pakatan suku Turki dan suku Cuman. Beberapa suku Cuman yang terselamat telah merayu bantuan daripada putera Rusia.

Pihak Rusia kemudian telah mengumpulkan pasukan tentera mereka. Bersama sekutu mereka iaitu kaum Cuman, mereka cuba untuk mengepung tentera Mongil di tebing Sungai Dnieper. Walau bagaimanapun, tentera Mongol telah mengundurkan diri ke arah timur.

Panglima musuh yang kalah pada Pertempuran Sungai Kalka ditangkap hidup-hidup dan diseksa Mongol

Hal itu membuatkan tentera Rusia terpaksa mengejar tentera Mongol selama sembilan hari. Akhirnya, tentera Mongol tiba di tebing Sungai Kalka. Mereka kemudian berpatah balik dan menyerang tentera Rusia.

Pada Pertempuran Sungai Kalka yang berlaku pada tahun 1223 itu, tentera Rusia berjaya dikalahkan oleh tentera Mongol. Ini adalah pertemuan pertama Mongol dengan Rusia.

Kejadian ini telah membuka jalan untuk misi pencerobohan Mongol terhadap Eropah Timur pada 15 tahun kemudian. Panglima Jebe telah meninggal dunia ketika dalam perjalanan pulang ke Mongolia setelah kemenangan menentang tentera Rusia itu.


9 Cara Hukum Anak-Anak Tanpa Rosakkan Keyakinan Mereka

Menurut statistik, hampir setiap ibu bapa yakin bahawa mereka melakukan tugas membesarkan dan mengajar anak-anak dengan yang betul

Hakikatnya, ia bukan semudah disangka. Kerap kali, ibu bapa tidak dapat mengawal emosi mereka dan menghukum anak-anak mereka lebih daripada apa yang sepatutnya.

Ini memberikan kesan negatif kepada kanak-kanak, membina rasa takut dan stereotaip dalam diri yang akan menyukarkan hidup mereka di kemudian hari.

Kami di iluminasi.com pasti tiada satu pun ibu bapa yang suka menghukum anak-anak mereka, namun kadang-kala ia sesuatu yang sememangnya patut dilakukan.

Saranan daripada pakar dapat membantu kita menangani situasi ini, jadi kami kongiskan dengan para pembaca 9 cara untuk menghukum tanpa menjejaskan keyakinan anak-anak .

Dalam kebanyakan situasi, kanak-kanak tidak berniat untuk membahayakan sesiapa sahaja, mereka hanya meneroka keinginan sahaja.

Dan apabila seorang kanak-kanak hanya berniat untuk mempelajari sesuatu, mereka harus disokong walaupun tindakan mereka membawa kepada sesuatu yang buruk.

Begitu juga keadaan yang tidak disengajakan. Apa yang perlu dilakukan adalah bersimpati terhadap kanak-kanak dan beritahu mereka bagaimana untuk memperbaiki keadaan.

Apabila anda menghukum anak-anak disebabkan sesuatu yang tidak disengajakan, ibu bapa berisiko membesarkan anak-anak yang tidak mampu membuat keputusan sendiri.

Mereka boleh melakukan perkara-perkara seperti yang diperintahkan dengan begitu baik kerana mereka sudah terbiasa berkelakuan sebegitu di hadapan seseorang yang berkuasa, namun mereka tak mampu untuk membuat keputusan sendiri serta menjadi tidak bertanggungjawab.

Situasi ini dipanggil sebagai tindakan stereotip. Ibu bapa seringkali berfikiran bahawa cara tradisional untuk membesarkan anak-anak adalah betul dan terbaik.

Pemikiran orang dewasa seperti ini kerana beranggapan bahawa sesuatu itu betul disebabkan ibu bapa mereka juga melakukan perkara yang sama.

Terdapat perbezaan yang sangat besar dengan mengatakan "Mungkin kamu tak patut bermain permainan video?" dan "Jangan main permainan video,".

Ayat pertama adalah satu cadangan dan yang kemudian adalah satu perintah. Jadi, anda hanya perlu menghukum anak anda jika anda telah memerintahkan anak-anak anda melakukan atau tidak melakukan sesuatu.

Sekiranya seorang kanak-kanak mempunyai emosi yang kuat dan stabil dan mereka dihukum kerana tidak mematuhi cadangan anda, ia mungkin tak akan menjejaskan mereka.

Tetapi jika mereka sensitif, ia boleh menjejaskan tumbesaran minda mereka. Apabila kanak-kanak yang sensitif membesar, ini akan membuatkan mereka ingin mengikuti perintah semua orang yang mereka hormati kerana mereka takut akan akibatnya.

Sekiranya kanak-kanak tidak patuh, sesetengah ibu bapa menjadi sangat marah dan tidak dapat mengawalnya walaupun sayangkan anak-anak mereka.

Ia sering disebabkan oleh terlalu meletakkan harapan yang tinggi kepada anak-anak jangkaan. Dan apabila harapan ini tidak menjadi realiti, ibu bapa berasa tidak puas. Emosi seperti ini perlu kawal.

Jika kanak-kanak mudah terpengaruh, mereka mungkin menghadapi masalah pada masa depan akibat daripada semua jeritan yang diterima daripada ibu bapa.

Ahli psikologi memberitahu bahawa mereka mungkin akan bergantung kepada orang yang mempunyai status sosial yang tinggi.

Menghukum di khalayak ramai membuatkan anak-anak berasa malu dan marah. Ahli psikologi tidak mengesyorkan menggunakan frasa popular seperti "Apa orang lain akan cakap?".

Juga, perkara yang sama akan berlaku apabila kanak-kanak terlalu dihargai di khalayak ramai, yang mana mungkin akan membuatkan mereka menjadi terlalu sombong.

Seorang kanak-kanak yang sering dihukum di khalayak ramai selalu merasa malu dan menjangkakan keadaan itu berulang.

Dalam kehidupan dewasa mereka, mereka boleh berubah menjadi orang yang benar-benar bergantung pada pendapat majoriti dan tidak akan dapat membuat keputusan sendiri.

Sekiranya orang dewasa berjanji untuk menghukum anak, mereka harus melakukannya. Menurut pakar psikologi kanak-kanak, ancaman yang hanya dikatakan tetapi tidak dilakukan adalah lebih buruk daripada tiada hukuman langsung.

Kanak-kanak dengan cepat menyedari bahawa ibu bapa hanya mengeluarkan kata-kata ancaman dan mereka berhenti mempercayai ibu bapa.

Sistem nilai kemudiannya akan menjadi rosak, di mana mereka tidak dapat memahami perbezaan antara baik dan buruk kerana mereka tidak mempunyai sistem peraturan.

Walau bagaimanapun, anda boleh mengabaikan hukuman jika jangkaannya sudah berkesan. Tetapi dalam kes ini, anda harus menerangkan kepada anak bahawa kelakuan ini tidak normal, ia hanya pengecualian yang jarang berlaku.

Sekiranya ibu bapa tidak yakin anak mana yang bersalah, mereka tidak sepatutnya menghukum salah seorang daripada mereka saha.

Dalam keadaan ketika anak-anak anda bersama rakan mereka, anda tidak boleh mengkritik anak-anak yang lain sama sekali.

Sekiranya mereka bersama adik-beradik mereka dan perkara yang mereka lakukan adalah sesuatu serius serta perlu dihukum, maka setiap daripada mereka harus dihukum.

Jika anda tidak melakukannya, anak yang anda akan hukum akan rosak dan mungkin menjadi "kambing hitam" pada masa akan datang.

Dan anak-anak yang lain akan berasa kebal kerana tidak dihukum dan ini tidak akan memberikan kesan positif pada masa depan mereka. Ini hanya akan berlaku jika ibu bapa menghukum hanya seorang daripada anak-anak.

Salah satu kaedah yang paling penting untuk menjaga anak adalah, "hukuman - pengampunan - lupakan."

Seorang kanak-kanak yang sentiasa dihukum kerana kesalahan masa lalu mereka tidak boleh menjadi individu yang kuat. Mereka akan takut melakukan sesuatu yang baru dan akan lebih suka melakukan perkara rutin.

Ia juga boleh menyukarkan mereka untuk belajar dari kesilapan sendiri. Mereka tidak akan menganalisa kesilapan mereka sebaliknya akan meneruskannya.

Juga, jika ibu bapa mengetahui tentang sesuatu yang buruk yang dilakukan oleh anak-anak lama dahulu, ahli psikologi juga tidak mengesyorkan mereka dihukum.

Apa yang seharunya dilakukan oleh ibu bapa adalah menjelaskan apakah kesalahan yang telah dilakukan.

Sistem hukuman harus jelas dan seimbang. Jangan berikan hukuman yang sama untuk markah peperiksaan yang teruk dengan kesalahan memecahkan tingkap.

Perkara-perkara kecil, hukuman kecil dan bagi perkara-perkara besar, hukuman yang serius perlu dikenakan.

Juga, anda perlu mengambil kira usia dan minat kanak-kanak. Jika kanak-kanak suka media sosial, anda harus membataskan masa penggunaannya yang akan menjadi hukuman yang baik.

Dan jika seorang kanak-kanak tidak menggunakan media sosial sama sekali, anda harus memikirkan cara yang berbeza untuk menghukum mereka.

Seorang kanak-kanak yang selalu mendapat hukuman yang sama untuk perkara-perkara yang berbeza tidak dapat membina sistem nilai moral yang baik kerana mereka tidak dapat membezakan kepentingan sesuatu perkara.

Ini berlaku apabila seseorang itu benar-benar beremosi dan ramai ibu bapa langsung tidak sedar bahawa mereka melakukannya. Pakar psikologi mengesyorkan agar hanya menggunakan perbendaharaan kata neutral.

Kanak-kanak yang sensitif mungkin mempunyai masalah dengan keyakinan yang rendah. Mereka mungkin akan mengingati masa-masa di mana ibu atau bapa mereka menggunakan perkataan yang tidak baik.

Ini lebih serius untuk kanak-kanak perempuan, jadi anda perlu lebih berhati-hati dengan mereka.

Mungkin anda terpaksa berurusan dengan kaedah hukuman yang salah dan akibatnya? Bagaimana anda menghukum anak anda? Beritahu kami mengenainya.


Ini Bagaimana Petroleum Diesktrak Dari Laut (Offshore)

Minyak atau petroleum adalah komoditi yang sangat berharga yang telah menyebabkan banyak konflik pada masa lalu dalam menguasai dan mengawalnya.

Minyak membuatkan pemilik syarikat seperti John D. Rockefeller sebagai orang terkaya di Amerika pada satu ketika dalam sejarah.

Walaupun perebutan untuk minyak dan kemajuan dalam proses pengekstrakan minyak hanya berlaku dalam beberapa dekad yang lalu, minyak telah wujud selama berjuta-juta tahun, terletak jauh di bawah tanah atau laut di mana ia menjadi terperangkap dan dimampatkan di bawah lapisan batu.

Minyak luar pesisir adalah salah satu industri utama yang cuba untuk mengeluarkan minyak tersembunyi itu dan juga didorong oleh potensi yang luar biasa terhadap pendapatan dan keuntungan.

Terdapat beberapa rekod yang menunjukkan bahawa orang Cina menjalankan penggerudian minyak seawal 400 AD, tetapi rekod ini tidak terlalu boleh dipercayai.

Struktur pengumpulan minyak moden yang pertama dibina pada tahun 1897.

Tiga dekad kemudian, pelantar mudah alih yang terdiri daripada tongkang sederhana dengan gerudi yang dipasang di atas menjadi simbol kebangkitan pengaruh minyak Barat selama beberapa dekad yang akan datang.

Lebih daripada 80 juta tong minyak dihasilkan setiap hari pada ketika ini. Penggerudian minyak adalah proses yang biasanya bermula dengan pelbagai tinjauan. Tinjauan yang popular dalam bidang ini adalah refleksi geografi, geomagnetik dan seismik.

Tinjauan ini berguna dalam menentukan kawasan yang mungkin mempunyai deposit minyak yang besar. Peringkat seterusnya melibatkan mendapatkan permit yang diperlukan dan mematuhi peraturan rantau , negeri atau negara.

Sebaik sahaja semua keizinan yang diperlukan diperoleh, pelantar boleh bergerak. Ia memerlukan satu pasukan profesional yang berkelayakan untuk memasang dan mengendalikan struktur penggerudian minyak berjuta-juta dolar ini.

Anda mungkin terkejut mengetahui bahawa terdapat lebih daripada 40,000 medan minyak di seluruh dunia. Kebanyakan penggerudian berlaku di atas platform kontinental.

Sesetengah platform minyak luar pesisir ini terletak di kawasan yang mempunyai iklim dahsyat seperti yang ada di Laut Utara, yang mesti kuat menahan angin 90-knot dan gelombang ombak berketinggian 20 meter.

Pelantar mudah alih seperti kapal pelantar biasanya dikhaskan untuk kerja penerokaan. Kapal ini biasanya dimiliki oleh kontraktor swasta yang kemudiannya menyewakannya kepada syarikat minyak dan pemasaran yang memberikan keuntungan yang sangat lumayan

Kaki, jaket, dek, derrick dan kren sering merupakan komponen atau struktur utama bagi tapak minyak luar pesisir. Butiran bagi bahagian-bahagian struktur-struktur ini adalah seperti berikut:

Ini adalah asas utama bagi sesebuah pelantar. Platform utama pelantar mesti mampu untuk menggerudi ribuan kaki ke bawah paras laut, yang memerlukan kestabilan tinggi.

Kaki adalah struktur besar yang menjangkaui dasar laut. Kaki diperbuat daripada struktur konkrit atau keluli dan sukar untuk dikeluarkan, walaupun ia perlu dikeluarkan bagi tujuan pemindahan.

Jaket biasanya bahagian keluli tegak tertanam ke dasar laut. Ia melindungi batang gerudi tengah daripada apa-apa kerosakan atau gangguan.

Dek adalah ruang kerja utama di platform, di mana terletaknya pelantar penggerudian, jentera pengeluaran dan tempat kakitangan.

Kren adalah sesuatu yang biasa dilihat di tapak luar pesisir. Tugas utama kren ialah mengangkat dan memindahkan bekas, jentera penggerudian dan bahagian paip.

Derrick biasanya merupakan struktur paling tinggi di tapak luar pesisir. Derrick hanyalah sebuah menara untuk menempatkan mesin jentera gerudi dan menyalurkan saluran paip baru apabila gerudi menurun.

Pelantar, jack up, spar, separa tenggelam (semi-submersible) dan kapal gerudi adalah lima jenis platform minyak luar pesisir yang utama.

Pelantar adalah jenis yang paling biasa. Ia adalah struktur konkrit dan keluli yang tidak boleh dipindahkan.

Ia mempunyai ruang dek untuk pelbagai pelantar, kemudahan pengeluaran dan kuarters kru. Falsafah reka bentuk dan sifatnya menjadikan pelantar sesuai untuk deposit luar pesisir yang lebih besar.

Spar sesuai bagi banyak medan minyak, seperti di Laut Utara, di mana dasar laut tidak begitu dalam.

Spar adalah platform penggerudian yang dipasangkan pada lambung berongga gergasi pada kapal, yang boleh turun hingga 250 meter (masih di atas dasar laut) dan diikat menggunakan kabel.

Jack up adalah platform mudah alih yang diangkat di atas laut menggunakan kaki keluli yang boleh dipanjangkan.

Jack up pesisir pantai direka untuk kedalaman 500 meter atau kurang. Ini menjadikannya pilihan yang lebih baik untuk deposit kecil atau pertengahan. Bilangan kru yang bekerja di jack up luar pesisir adalah jauh lebih rendah berbanding pelantar atau spar.

Platfom minyak Semi-submersible atau separa boleh tenggelam biasanya dibina di atas pontoon (silinder logam berongga) terapung.

Lajurnya boleh tenggelam di dalam air, di mana ia dilabuhkan ke dasar laut atau dikekalkan di tempatnya oleh tujahan yang boleh digerakkan.

Ia menyokong penggerudian sehingga ke kedalaman 1,800 meter. Jenis ini adalah separa-mudah alih dan direka untuk penempatan pantas.

Ia direka dengan tujuan perlombongan spekulatif atau air dalam. Kapal penggerudian maju ini juga disertakan dengan platform penggerudian di bahagian tengah.

Ia menggunakan pengesan canggih, komponen elektronik dan penjejakan satelit untuk memastikan ia terapung dengan selamat.

Kehidupan di tapak luar pesisir bukanlah sesuatu yang mudah. Para pekerja perlu bekerja hampir enam bulan setiap tahun. Walaupun pekerja minyak diberikan gaji yang agak lumayan, namun keadaan yang mereka perlu hadapi adalah sangat berbahaya.

Berita baik bagi mereka adalah pelantar dan spar biasanya mempunyai kemudahan lengkap, setanding dengan kapal pesiaran.

Ini termasuk bilik-bilik peribadi untuk anak-anak kapal, pawagam untuk hiburan, restoran 24 jam dan gimnasium untuk memastikan mereka kekal sihat untuk melakukan aktiviti fizikal yang berat.

Selain ketibaan biasa oleh kapal-kapal, helikopter digunakan untuk bagi memudahkan segala urusan pekerja. Secara umumnya, tapak minyak luar pesisir adalah lebih baik daripada kebanyakan tempat kerja yang lain!

Menurut beberapa kajian, dianggarkan bahawa setiap pekerja luar pesisir menyokong sehingga 10 pekerja lain dalam industri tempatan, seperti industri makanan, pengangkutan dan penyelenggaraan.

Walau bagaimanapun, risiko bekerja pelantar minyak sentiasa tinggi, memandangkan penggerudian luar pesisir melibatkan urusan dengan komoditi yang sangat mudah terbakar seperti minyak dan gas.

Juga, bahan-bahan ini sentiasa dipam keluar pada tekanan tinggi semasa proses pengekstrakan minyak. Kesilapan kecil dari mana-mana ahli krew boleh menyebabkan malapetaka di tapak pantai yang boleh mengorbankan banyak nyawa.

Dalam kes bencana, situasi yang paling teruk adalah ia memerlukan bantuan helikopter atau kapal yang terletak jauh daripada mereka.

Malah, oleh kerana para pekerja kerap bekerja selama 12 jam secara berterusan dalam tugasan yang meletihkan, mereka sering terdedah kepada pengambilan alkohol atau penyalahgunaan dadah dalam usaha untuk menguruskan tekanan kerja yang unik dan mencabar ini.


Kisah Hitam Disebalik Penubuhan Malay National Bank, Bank Pertama Untuk Orang Melayu

Rata-rata daripada anak muda sekarang pastinya tidak pernah mendengar mengenai Maarof Zakaria. Walau bagaimanapun, jasanya terhadap orang Melayu sangat tinggi. Bagi yang tidak tahu, beliaulah individu yang menubuhkan Malay National Bank atau Bank Kebangsaan Melayu.

Berasal daripada Seri Menanti, Negeri Sembilan beliau pernah menjadi seorang peguam. Beliau boleh dianggap sebagai seorang elit Melayu dan mendapat pendidikan Inggeris. Ketika mana nasionalis Melayu ketika itu berjuang mendapatkan kemerdekaan, beliau memperjuangkan nasib orang Melayu pada ketika itu dengan cara yang sangat berbeza.

Sebelum kemerdekaan Malaysia (dahulunya dikenali Tanah Melayu), hanya terdapat 2 bank yang beroperasi di tanah. Kedua bank tersebut adalah The Chartered Bank dan OCBC. Walau bagaimanapun, kedua-dua bank ini bertindak menindas orang Melayu dengan menetapkan polisi tidak memberikan sebarang bentuk pinjaman kewangan kepada orang Melayu pada ketika itu.

Bagi orang Melayu yang perlu membuat pinjaman bagi tujuan perniagaan dan pelbagai tujuan lain, mereka terpaksa membuat pinjaman daripada ceti-ceti peminjam wang yang tentunya mengenakan kadar faedah atau bunga yang tinggi dan berat sebelah.

Walaupun merupakan penduduk asal Tanah Melayu, keadaan ini seolah-olah orang Melayu ketika itu ditindas di tanah air sendiri. Menyedari akan hakikat ini, Maarof Zakaria nekad ingin membantu orang Melayu dengan menubuhkan satu bank baru yang khusus untuk membantu ekonomi orang Melayu.

Pada tarikh 12 Mei 1947, maka lahirlah Malay National Bank. Dokumentasi mengenai perkara ini terdapat pada dokumen Memorandum of Association and Articles Association, Malay National Bank yang telah disahkan oleh Timbalan Pendaftar Syarikat Malayan Union, Lee Keng Hong.

Selain pinjaman kewangan, bank ini turut menyediakan pelbagai perkhidmatan lain seperti jual beli saham, bon, stok dan pelbagai lagi yang sememangnya ingin membantu memaju dan mengukuhkan ekonomi orang Melayu pada ketika itu.

Bangunan pertama bank ini dikatakan terletak di alamat No 63, Klyne Street. Walau bagaimanapun, nama jalan itu kini sudah ditukar kepada Jalan Hang Lekiu yang terletak di ibu negara. Bank ini kemudiannya berkembang dengan membuka 6 buah cawangan lain di Muar, Kuala Pilah, Raub, Temerloh, Kemaman dan Rembau.

Malangnya, Maarof Zakaria hanya sempat menguruskan bank ini selama 7 bulan sebelum beliau ditemui mati dibunuh. Dalam tempoh itu, beliau berjaya mengumpulkan 10 orang pemegang saham utama bagi menggerakkan modal bank ini. Pemegang saham ini terdiri daripada usahawan dan golongan elit Melayu.

Pembukaan bank pertama bagi orang Melayu ini sememangnya tidak mudah dan mendapat tentangan beberapa pihak dengan usahanya ini. 3 bulan sebelum bank ini didaftarkan, terdapat cubaan untuk membunuhnya di rumah milik keluarganya di Taman Seputeh, Jalan Klang Lama.

Kisah ini diceritakan sendiri oleh anaknya, Datuk Mustapha Maarof (kini sudah Allahyarham) yang juga merupakan seorang artis. Kawan rumah mereka merupakan sebuah dusun berkeluasan 0.8 hektar dan terdapat dua unit rumah 1 tingkat di kawasan itu iaitu satu unit di atas bukit dan satu unit lagi di lereng bukit.

Ketika Datuk Mustapha Maarof (anaknya) sedang mengecat rumahnya, mereka telah didatangi 3 orang yang melepaskan beberapa tembakan ke arah mereka. Beliau yang ketika itu bersama dengan bapa saudaranya berjaya melarikan diri melalui tingkap belakang dan bersembunyi dalam belukar berhampiran.

Beliau yakin ketiga individu terbabit cuba membunuh bapanya Maarof Zakaria yang sebenarnya belum lagi pulang daripada bekerja di ibu negara. Tiada siapa yang menyangkan bahawa peristiwa tersebut memberi petunjuk kepada peristiwa penculikan dan pembunuhan Maarof Zakaria hanya 7 bulan selepas bank Malay National Bank dibuka.

Peristiwa pembunuhan Maarof Zakaria pada tahun 1947 dianggap sangat tragis dan menyedihkan. Pada tarikh 4 Disember 1947, beliau telah diculik ketika dalam perjalanan daripada rumah lamanya di Kampung Baru ke rumah barunya.

Hanya 3 hari kemudian, iaitu pada tanggal 6 Disember 1947 pihak polis telah menemui keretanya yang tersadai di tepi jalan di Batu 13, Jalan Kuala Lumpur - Bentong. Keesokan harinya, pasukan penyelamat menemui mayatnya tergantung di sebuah pokok dalam hutan tidak jauh daripada lokasi keretanya ditemui.

Kes pembunuhan ini masih lagi menjadi misteri sehingga ke hari ini. Walau bagaimanapun, ramai pihak yang beranggapan ianya merupakan sebahagian komplot untuk menggagalkan penubuhan bank pertama untuk orang Melayu dan menghalang kebangkitan ekonomi orang Melayu yang diperjuangkannya. Teori ini disokong dengan cubaan membunuhnya beberapa bulan sebelum itu di kawasan rumah barunya.

Selepas peristiwa hitam ini, Malay National Bank telah diambil alih oleh anak saudaranya Mustapha Mohamed Yusof. Beliau bersama beberapa individu yang selama ini memperjuangkan penubuhan bank tersebut seperti Yahya Mohamed, Mohammad Salleh Mohd Eusof dan Kamsiah Maarof telah bertungkus lumus memajukan bank itu.

Umur bank ini juga tidak begitu lama. Akibat kekurangan modal, bank ini terpaksa juga ditutup akhirnya. Walaupun begitu, jasa Allahyarham Maarof Zakaria sememangnya wajar dipuji dalam usahanya membantu ekonomi orang Melayu ketika zaman sebelum kemerdekaan.


Projek Isabela : Operasi Menghapuskan 250,000 Kambing Bagi Menyelamatkan Kura-Kura

Kepulauan Galapagos adalah kepulauan gunung berapi dan merupakan sebahagian daripada Rebublik Ecuador. Pulau-pulau ini dikenali dengan spesies haiwan khusus yang hanya terdapat di sini sahaja. Kepulauan Galapagos ini pernah dikaji oleh Charles Darwin semasa pelayaran kedua HMS Beagle. Charles Darwin menggelarkan Kepulauan Galapagos sebagai "dunia kecil".

Salah satu haiwan unik yang berada di kepulauan ini ialah Kura-kura Galapagos. Kepulauan ini diberi nama sempena haiwan ini. Namun, ia menghadapi risiko kepupusan. Untuk menyelamatkan spesies unik ini, para pengkaji telah memikirkan cara pemuliharaan yang baru dan bukan secara semulajadi.

Kura-kura Galapagos ini hidup di merata tempat di kepulauan ini dan ia boleh mencapai berat melebihi 220 kg. Kebanyakan daripada kura-kura ini hidup lebih daripada 100 tahun lamanya. Menjelang akhir kurun ke-20, jumlah makhluk ikonik ini semakin menurun daripada 100,000 ekor kepada hanya 15,000 sahaja yang dianggarkan masih hidup. Punca kepada kemerosotan yang dikenal pasti adalah disebabkan oleh kambing.

Kambing mula tiba di Kepulauan Galapagos ini pada kurun ke-16 dan 17 apabila ditinggalkan oleh penjajah, pedagang, pemburu paus dan lanun. Lama-kelamaan angka mereka menjadi berlipat kali ganda.

Menjelang tahun 1990-an, kira-kira 250,000 kambing melata di seluruh kepulauan itu. Mereka makan hampir semua tumbuhan yang terdapat di pulau-pulau itu. Akibatnya, jumlah Kura-kura Galapagos mula menunjukkan penurunan.

Hal ini juga telah membimbangkan ahli alam sekitar, ahli pemeliharaan dan pakai biologi evolusi. Mereka cuba memikirkan cara bagaimana untuk menyelamatkan kura-kura ini daripada pupus akibat jumlah kambing yang banyak.

Pelbagai cara cuba diketengahkan, antaranya ialah dengan menempatkan singa di pulau-pulau ini untuk menjadikan jumlah kambing lebih seimbang. Akhirnya, mereka memutuskan untuk melakukan perkara paling mudah iaitu dengan menyembelih dan membunuh kambing-kambing di situ.

Selepas bertahun-tahun lamanya berdebat dan merancang, Galapagos Conservansy (dulu dikenali sebagai Charles Darwin Foundation) memulakan Projek Isabela iaitu pembasmian sistematik semua kambing, babi liar dan keldai di pulau-pulau utama Galapagos.

Projek itu bermula dengan pemburuan darat, tetapi akhinya pasukan itu menggunakan helikopter dan penembak tepat dari New Zealand. Salah seorang daripada penembak tepat telah menerangkan kepada Radio Lab WNYC, prosedur biasa adalah untuk menempatkan penembak di kedua-dua sisi helikopter. Mereka akan menghambat kambing-kambing itu menjadi satu kawanan yang banyak, kemudian melepaskan tembakan rambang.

90 peratus daripada kambing di pulau itu telah dibunuh hanya dalam tahun pertama Projek Isabela itu dilancarkan. Akan tetapi, masih terdapat beribu-ribu ekor lagi kambing yang masih ada dan mereka kini menjadi takut apabila mendengar bunyi helikopter, membuatkan mereka membiak di tempat tersembunyi.

Untuk itu, pasukan Projek Isabela mula melakukan pencarian kambing yang mereka gelar sebagai "Kambing Judas". Menurut catitan Kitab Injil, Judas Iscariot adalah individu yang membelot kepada Jesus dengan mendedahkan identiti Jesus kepada mereka yang sedang memburu Jesus.

Pasukan Projek Isabela akan menangkap kambing betina yang digelar Kambing Judas, ditanda dengan peranti penjejak GPS dan kemudian dilepaskan semula untuk mencari kawanan kambing yang bersembunyi.

Setelah itu, penembak tepat akan menaiki helikopter dan mula mengesan Kambing Judas yang bersembunyi bersama kawanannya. Para penembak itu akan membiarkan Kambing Judas hidup untuk melakukan proses yang sama. Pasukan projek ini berjaya menggunakan hampir 900 ekor Kambing Judas dalam tempoh beberapa tahun.

Projek Isabela itu sememangnya berhasil. Menurut Galapagos Conservancy, pulau-pulau utama di situ diisytiharkan bebas daripada mamalia besar seperti kambing, babi liar dan keldai. Tumbuh-tumbuhan dimusnahkan oleh 250,000 kambing itu kini mula tumbuh semula dan Kura-kura Galapagos bertahan.

Apa yang anehnya, Projek Isabela itu menguatkan lagi teori pemilihan semulajadi yang dikembangkan oleh Darwin di Kepulauan Galapagos walaupun kambing bukanlah haiwan yang berasal dari situ.

Akan tetapi, kambing-kambing itu telah tinggal di sana selama ratusan tahun dan pada masa yang sama, mereka dapat menyesuaikan diri dengan baik serta berkembang sementara kura-kura pula kelihatan terasing dan terancam.

Kura-kura di kepulauan ini malah bergantung kepada campur tangan manusia dengan menggunakan senjata pemusnah dan helikopter. Isu ini masih menjadi perdebatan hangat sehingga kini dikalangan ahli sains. Adakah tindakan campur tangan manusia sebegini adalah perlu hanya untuk menyelamatkan satu spesies sahaja?


Sejarah 300 Tahun Pemerintahan Kesultanan Islam di Delhi

Kesultanan Delhi adalah kesultanan Islam yang wujud di India antara abad ke-13 hingga abad ke-16. Bertempat di Delhi, wilayah kesultanan Islam ini kebanyakannya terletak di bahagian utara negara itu. Pada waktu kemuncak kesultanan ini, kebanyakan wilayah lain di India juga berada di bawah pentadbirannya.

Sepanjang sejarahnya, Kesultanan Delhi ini telah diperintah oleh lima dinasti yang berbeza iaitu Dinasti Mamluk, Dinasti Khalji (juga dikenali sebagai Khilji), Dinasti Tughluq, Dinasti Sayyid dan Dinasti Lodi.

Setelah sultan yang terakhir daripada Dinasti Lodi terbunuh dalam peperangan, berakhirlah legasi Kesultanan Delhi dan bermulalah pula asas Empayar Mughal.

Sebelum penubuhan Kesultanan Delhi, tentera Islam dari Asia Tengah kerap menyerbu dan bertempur dengan kerajaan-kerajaan di utara India. Kejadian ini berterusan sehingga pemerintahan Muhammad Ghor, sultan Dinasti Ghurid dari Pakistan. Dia berusaha menubuhkan sebuah negeri Islam secara tetap di utara India, bukan sekadar menjajah tanah-tanah di kawasan ini.

Ketika itu, Muhammad Ghor tidak mempunyai anak lelaki sebagai pewaris. Apabila dia dibunuh pada tahun 1206, kerajaannya itu dibahagikan di kalangan hamba-hambanya yang berbangsa Turki. Salah seorangnya ialah Qutbu I-Din Aibak yang kemudian menjadi pemerintah di Delhi, sekaligus menubuhkan Kesultanan Delhi.

Dinasti pertama Kesultanan Delhi ini telah dirujuk sebagai Dinasti Mamluk, juga dikenali sebagai Dinasti Hamba atau Dinasti Ghulam. Dinasti ini telah meneruskan dasar yang dibawa oleh Almarhum Muhammad Ghor tentang peluasan kuasa.

Makam Razia Sultana, satu-satunya pemimpin wanita Kesultanan Delhi dari 1236-1240

Pada pertengahan abad ke-13, kekuasaan Dinasti Mamluk ini sudahpun tersebar dan menguasai kawasan di utara India dari Genting Khyber di barat sehingga ke Bengal di Timur.

Dinasti Mamluk ini berakhir pada tahun 1290 kerana perbalahan di kalangan golongan bangsawan sendiri. Sultan terakhir daripada Dinasti Mamluk iaitu Muiz ud-Din Qaiqabad telah mati dibunuh oleh Jalal ud-Din Khalji, pengasas Dinasti Khalji.

Salah seorang tokoh paling menonjol dalam Dinasti Mamluk adalah Razia Sultana. Dia merupakan salah seorang pemerintah wanita yang sangat sedikit jumlahnya dalam sejarah Islam dan satu-satunya pemerintah wanita dalam Kesultanan Delhi.

Gerbang Alai dan Qutub Minar dibina semasa Dinasti Mamluk dan Khalji

Dinasti kedua dalam Kesultanan Delhi adalah Dinasti Khalji. Pengasas dinasti ini merupakan pecahan puak daripada Dinasti pertama dan telah memerintah Kesulatanan Delhi selama 3 dekad sehingga tahun 1320.

Walaupun pemerintahan Dinasti Khalji ini tidaklah begitu lama, namun mereka merupakan penakluk yang kuat dan telah memperluaskan pemerintahan mereka hingga ke Deccan.

Selain itu, tentera Dinasti Khalji juga berjaya sampai ke bahagian selatan India dan penguasaan kerajaan-kerajaan Hindu yang utama di sana juga telah dikurangkan.

Namun, pencapaian terbesar Dinasti Khalji adalah dalam perang mereka menentang Mongol. Atas kekuatan pasukan tentera mereka, Dinasti Khalji berjaya menangkis beberapa serangan besar yang dilakukan puak Mongol.

Sama seperti Dinasti pertama Kesultanan Delhi, Dinasti Khalji juga berakhir apabila pemerintah terakhirnya dibunuh. Pembunuh itu adalah Ghiyath al-Din Tughluq, pengasas kepada Dinasti Tughluq.

Semasa pemerintahan salah seorang sultan Dinasti Tughluq yang bernama Muhammad bin Tughluq, Kesultanan Delhi mencapai tahap kegemilangan yang tinggi. Namun, kegemilangan itu hanya berlaku dalam tempoh yang singkat iaitu dari 1330 hingga 1335.

Banyak pemberontakan telah berlaku selepas itu dan mengakibatkan Kesultanan Delhi kehilangan banyak wilayah. Selain itu, pemerintah Dinasti Tughluq tidak cuba untuk mendapatkan kembali wilayah-wilayah yang hilang ini.

Sebagai contoh, kaum bangsawan Islam di Deccan berjaya menggulingkan Kesultanan Delhi di situ dan menubuhkan Kesultanan Bahmani pada tahun 1347. Pada 1351 pula, Empayar Hindu Vijayanagara pula ditubuhkan setelah mendapat kemerdekaan daripada Kesultanan Delhi. Pada tahun 1398/99, Kesultanan Delhi mengalami kekalahan terbesar mereka di tangan Tamerlane.

Dinasti Tughluq terus memerintah sehingga 1413. Selepas itu ia digantikan pula oleh Dinasti Sayyid. Secara politiknya, dinasti ini hanya mempunyai sedikit catatan tentang pencapaiannya selain pengukuhan Islam di rantau Kashmir.

Dinasti terakhir Kesultanan Delhi adalah Dinasti Lodi, pemerintah yang berasal dari Afganistan. Pengasas dinasti ini ialah Bahlul Lodi yang telah berkhidmat sebagai gabenor Punjab. Dia telah merampas kuasa setelah sultan terakhir dari Dinasti Sayyid meninggal dunia tahun 1451.

Walau bagaimanapun, sultan-sultan Dinasti Lodi sudah tidak dapat membendung lagi kejatuhan mereka. Kesultanan Delhi akhirnya berakhir ketika pemerintahan sultan ketiga iaitu Sultan Ibrahim Lodi.

Sultan terakhir ini direkodkan sebagai seorang pemimpin yang lemah dan korup. Salah seorang gabenor daerahnya yang juga keturunan Dinasti Lodi telah menjemput Babur, pengasas kepada Empayar Mughal untuk menakluk Kesultanan Delhi dan menamatkan pemerintahan kesultanan Islam di Delhi itu.


Mengapa Gereja Kristian Paling Suci Di Jerusalem Ini Dijaga Oleh Dua Keluarga Muslim?

Gereja Makam Kudus atau The Church of the Holy Sepulchre di Baitul Maqdis dianggap sebagai tempat paling suci dalam agama Kristian. Menurut tradisi, di sinilah tempat di mana Jesus disalib, dikebumikan dan dibangkitkan dari kematian.

Walaupun tapak suci ini dibahagikan antara beberapa mazhab Kristian, namun hak penjagaan penuh Gereja Makam Kudus ini berada di tangan dua buah keluarga Muslim.

Gereja Makam Kudus yang asli telah dibina pada abad ke-4 Masihi semasa pemerintahan Maharaja Constantine. Struktur ini kemudian dimusnahkan pada abad ke-11 Masihi oleh Khalifah Fatimiyya yang berfahaman Syiah. Mereka adalah keturunan Fatimah az-Zahra RA, anak kepada Nabi Muhammad SAW.

Gereja itu kemudian dibina semula, namun tidak lama selepas itu dihancurkan pula oleh Byzantine. Pengubahsuaian telah dibuat pada Gereja Makam Kudus ini oleh Tentera Salib selepas mereka berjaya menawan Baitul Maqdis pada tahun 1099.

Ketika berlakunya Perang Salib hingga abad ke-19, Gereja Makam Kudus ini mempunyai tiga penjaga iaitu Yunani Ortodoks, Apostolik Armenia dan Gereja Katolik Rom.

Lukisan penaklukan Tentera Salib. 1: Gereja Makam Kudus, 2: Masjidil Aqsa, 3: Benteng pemisah

Pada abad ke-19, hak penjagaan gereja ini diperluaskan kepada tiga lagi gereja iaitu Koptik Ortodoks, Ethiopia Ortodoks dan Gereja Ortodoks Syria. Walau bagaimanapun, ketiga-tiga gereja ini mempunyai tanggungjawab yang lebih rendah berbanding tiga penjaga asal.

Walaupun hak penjagaan yang dibahagikan antara beberapa gereja ini diwujudkan untuk tujuan pendamaian antara satu sama lain, namun tetap berlaku konflik antara mereka. Ia kadang-kala membawa kepada konfrontasi yang melibatkan keganasan dan ia pernah beberapa kali berlaku antara mereka.

Mungkin kerana hak penjagaan Gereja Makam Kudus ini dibahagikan kepada terlalu banyak kumpulan sejak dari abad pertengahan lagi, tidak mengejutkan mereka berselisih antara satu sama lain sehingga melibatkan keganasan fizikal.

Perselisihan ini juga tidak dapat diselesaikan dengan beberapa mazhab zaman moden yang diberikan tanggungjawab untuk menjaga Gereja Makam Kudus ini. Oleh sebab itu, ia menjadi alasan utama mengapa keseluruhan hak penjagaan gereja ini berada di tangan dua keluarga Muslim.

Mengikut salah satu catitan, hak penjagaan Gereja Makam Kudus ini telah diberikan oleh Khalifah Umar RA ketika ketika Baitul Maqdis ditawan oleh kaum muslimin pada tahun 637 Misihi. Keluarga Nuseibeh yang berasal dari kota Madinah dan didakwa memiliki hubungan persaudaraan dengan Nabi Muhammad SAW, telah dipilih untuk menjalankan tugas sebagai penjaga.

Selepas beberapa abad pemerintahan Islam, Baitul Maqdis jatuh pula ke tangan Tentera Salib. Namun, tidak lama selepas itu Gereja Makam Kudus dan Baitul Maqdis sekali lagi berada di tangan kaum muslimin apabila ia ditawan oleh Salahuddin al-Ayyubi pada tahun 1187.

Keluarga Nuseibeh telah dilantik semula oleh Sultan untuk berkhidmat sebagai penjaga Gereja Makam Kudus ini. Salahuddin telah mengunci pagar kedua gereja ini dan kuncinya telah diberikan kepada keluarga Nuseibeh untuk dijaga.

Menurut keluarga Nuseibeh, hanya ketika pada abad ke-16 semasa Baitul Maqdis berada di bawah pemerintahan Uthmaniyyah barulah keluarga Joudeh dilantik sebagai "penjaga bersama" Gereja Makam Kudus ini.

Namun begitu, keluarga Joudeh pula mendakwa mereka adalah penjaga gereja itu sejak dari zaman Salahuddin lagi. Dikatakan keluarga Joudeh yang pertama menerima kunci kepada gereja itu adalah seorang Sheikh dan dia tidak dijangka untuk melakukan sebarang kerja fizikal. Oleh itu kerja membuka dan mengunci pintu gereja dibiarkan untuk dilakukan oleh keluarga Nuseibeh.

Hari ini, keluarga Joudeh meneruskan tugas mereka untuk melindungi dan menyimpan kunci, sementara keluarga Nuseibeh pula bertanggungjawab untuk membuka pintu gerbang ke Gereja Makam Kudus.

Sebenarnya terdapat dua kunci kepada gereja itu pada hari ini. Salah satunya dikatakan berusia 850 tahun, namun telah rosak dan tidak boleh digunakan lagi. Satu lagi kunci berumur kira-kira 500 tahun dan merupakan satu-satunya kunci yang masih berfungsi. Kunci-kunci itu disimpan di sebuah pejabat kecil yang bersambung dengan gereja itu.

Sejak kurun ke-19, satu upacara telah diadakan setiap tahun oleh tiga mazhab utama Kristian dalam memperbaharui pengakuan mereka terhadap hak penjagaan Islam ke atas Gereja Makam Kudus ini.

Setiap wakil daripada ketiga-tiga mazhab utama ini akan diberi kunci kepada Gereja Makam Suci itu, selama mana yang mereka perlukan untuk membuat perarakan di sekitar gereja. Pintu gereja akan dibenarkan untuk dibuka setelah upacara sembahan yang dilakukan mereka pada waktu pagi.

Setelah selesai upacara yang dilakukan mereka, kunci Gereja Makam Kudus akan dipulangkan semula kepada penjaga Muslim itu. Upacara ini berlaku pada setiap Maundy Thursday, Orthodox Good Friday dan juga Holy Saturday bagi Katolik Rom, Yunani Ortodoks dan Apolostik Armenia.


Kisah Lagenda Wanita Cantik Jepun Bertukar Menjadi Hantu - Kuchisake Onne

Setiap daripada kita mempunyai kepercayaan terhadap alam ghaib yang tersendiri. Di indonesia, mereka mempunyai lagenda misteri mak lampir, di Malaysia pula kita mempunyai hantu raya dan di Thailand mereka mempunyai Nangnak.

Dan di negara matahari terbit, mereka mempunyai lagenda roh jahat alam ghaib mereka tersendiri yang di namakan Kuchisake-Onne.

Kisahnya bermula sewaktu zaman Jepun Heian memerintah beribu-ribu tahun dahulu, terdapat seorang samurai yang mengahwini seorang wanita yang memiliki rupa paras yang sangat jelita.

Wanita Jepun ini menjadi tarikan setiap lelaki dan samurai pada ketika itu, oleh kerana kecantikannya. Dia gemar berjalan-jalan di bandar dan bertanyakan pada sesiapa sahaja yang menjeling ke arahnya dengan pertanyaan, "Cantik tak saya?".

Si suami tidak gembira dengan perkara itu dan telah mendapati isterinya tidak jujur. Pada suatu hari, samurai itu telah menangkap isterinya yang berlaku curang dengan seorang lelaki lain, membuatkan dia tersangat berang.

Selepas si isteri bertemu dengan 'kekasih gelapnya', samurai itu datang dari arah belakang dan memegang kemas badan isteri dari belakang.

Samurai tersebut kemudiannya menoreh wajah isterinya menggunakan pisau dari bahagian pipi mulut ke hujung telinga lalu ditinggalkan si isteri terkapai-kapai dalam kesakitan dan berlumuran darah.

"Siapa yang kamu fikir yang cantik sekarang?". Ini adalah soalan terakhir si suami sebelum meninggalkan isterinya dalam keadaan nyawa-nyawa ikan.

Maka, mati lah si isteri yang curang itu dalam keadaan mulutnya tertoreh luas.

Selepas kematiaannya, roh isteri yang penuh amarah telah kembali ke bumi dan dinamakan KUCHISAKE-ONNE yang membawa maksud perempuan dengan torehan luas pada bahagian mulut.

Pada penghujung tahun 1970, negara Jepun digemparkan dengan berita dimana ada beberapa orang yang berselisih dengan Kuchisake-Onne dan berita itu menyebabkan rakyat Jepun dalam ketakutan.

Polis telah dikerahkan untuk meningkatkan kawalan keselamatan dan para pelajar yang pulang dari sekolah juga dinasihatkan untuk berjalan berpasangan.

Penduduk Jepun memperhebatkan lagi langkah berjaga-jaga setiap hari di kawasan mereka bagi mengelakkan perkara buruk terjadi kerana jika berlaku pasti ada kematian.

Menurut desas-desus, jika anda berjalan bersendirian, Kuchisake-Onne akan munculkan diri di kawasan sekitar dengan memakai kot labuh dan juga penutup mulut.

Di jepun, cara pemakaian sebegitu adalah biasa bagi penduduknya disebabkan suhu yang sejuk dan juga tekanan kerajaan bagi mengelakkan penyebaran dan jangkitan kuman.

Jadi, anda akan beranggapan bahawa kuchisake-onne merupakan seorang manusia biasa. Dia akan menghampiri anda bertanya soalan, "Cantik tak saya?".

Jika jawapan anda adalah "Tidak", kuchisake-onne akan mengeluarkan sebilah gunting dan membunuh anda.

Namun, jika anda menjawab "Ya", Kuchisake-Onne akan terus merapatkan mukanya dengan muka anda sambil membuka penutup muka yang menunjukkan kesan torehan pada mulutnya yang sangat luas sehingga ke telinga.

Tidak kisahlah apa jua jawapan yang diberikan, nasib anda tetap sama iaitu kematian.

Walaubagaimanapun, ada beberapa kisah yang juga mengatakan terdapat cara bagi menghindari atau melarikan diri dari roh jahat tersebut, iaitu dengan menjawab "biasa-biasa sahaja".

Jawapan ini akan membuatkan roh itu keliru dan juga memberi masa untuk anda melarikan diri.

Kisah Kuchisake-Onne ini telah banyak diadatasikan ke dalam beberapa filem seram Jepun. Bagi anda diluar sana, adakah anda berani untuk menjawab soalan "Cantik tak saya?".

Penulisan ini ditulis oleh saudara Jeroong Wia di laman Facebook beliau dan pihak iluminasi mendapat kebenaran untuk mengulang siar penulisan ini. Penulisan ini telah disunting bagi memudahkan pembacaan.


Negara-Negara Yang Tidak Menggunakan Kalendar Gregory

Selamat tahun baru 2019! Eh, tahun ini adalah tahun 2019 kan?

Tapi, bagaimana kalau ada yang memberitahu anda tahun ini bukan 2019? Bagaimana jika ada yang mengatakan tahun ini adalah tahun 108, ataupun tahun 4717?

Adakah anda akan percaya? Sebenarnya, memang wujud tahun-tahun yang dinyatakan di atas.

Walaupun hampir kesemua negara di atas dunia ini menggunakan kalendar gregory, namun terdapat pengecualian terhadap beberapa negara.

iluminasi.com kongsikan perspektif berbeza dari seluruh pelusuk dunia dengan menyenaraikan negara-negara yang tidak menggunakan kalendar Gregory.

Adakah anda tahu bahawa Korea Utara walaupun menggunakan kalendar Gregorian, namun berbuat demikian dengan versi yang diubahsuai?

Kalendar tersebut dikenali sebagai kalendar Juche dan ia berdasarkan tahun di mana pemimpin pertama mereka, Kim Il Sung dilahirkan.

Tahun kelahiran Kim Il Sung adalah tahun 1912, dikenali sebagai tahun pertama dalam kalendar Juche.

Ini menjadikan kalendar Korea Utara ketinggalan sekitar 1911tahun di belakang kalendar yang kita gunakan.

Ketika hampir seluruh dunia meraikan kedatangan tahun baru 2019, tarikh semasa di Korea Utara adalah tahun 108.

Nama kalendar "Juche" adalah bersempena sistem Juche, yang merupakan ideologi rasmi Korea Utara.

Korea Utara dikenali sebagai negara terpencil, sebab itu anda mesti menyertai salah satu pelbagai Korea Utara Tours untuk memasuki negara ini.

Akibatnya, pada 8 Julai 1997, kerajaan Korea Utara memutuskan bahawa salah satu cara untuk menegaskan tentang kemerdekaan mereka adalah dengan menggunakan kalendar yang diubah suai ini.

Walau bagaimanapun, sejak tahun 2003, situasi menjadi lebih rumit apabila Korea Utara mula merayakan tahun baru mereka ketika  tahun baru lunar.

Perayaan ini adalah sama dengan jiran mereka iaitu Korea Selatan Selatan dan negara besar di sebelah barat, China.

Walaupun beberapa perkara di Korea Utara mungkin memerlukan panduan untuk membiasakan diri, tetapi negara ini meraikan Tahun Baru dengan cara yang sama seperti negara-negara lain.

Pada malam tahun baru, rakyat Korea Utara akan berjalan-jalan di Pyongyang untuk melihat ledakan bunga api besar yang biasa kita lihat.

Perayaan rakyat diadakan dan masyarakat berkumpul untuk meraikannya. Permainan layang-layang adalah sesuatu yang biasa pada hari ini dan golongan muda biasanya diberikan wang saku oleh mereka yang lebih tua.

Dan sudah tentu Korea Utara menggabungkan beberapa aktiviti tambahan yang mana tak dapat dilakukan di negara-negara lain. Antaranya termasuklah lawatan wajib ke patung Gangsa Kim Il Sung dan anaknya, Kim Jong Il.

Menurut laporan, lawatan ini menjadi keutamaan melebihi lawatan ke tanah perkuburan ahli keluarga bagi rakyat Korea Utara.

Mungkin ada yang tak tahu, tetapi kalender Lunar Cina adalah kalendar kedua paling terkenal di seluruh dunia.

Seperti yang telah dinyatakan, Korea Utara menggunakannya untuk meraikan tahun baru, bersama-sama dengan Korea Selatan dan banyak negara Asia Timur yang lain.

Menurut kalendar tahun Lunar China, tarikh semasa iaitu pada 1 Januari 2019 (01/01/2019) adalah bersamaan dengan hari ke-26, bulan ke-11 dan tahun 4716.

Dan walaupun kalendar rasmi di China masih kalendar Gregorian, namun kalendar lunar China sebahagian besarnya digunakan untuk perayaan dan perkara-perkara yang lebih tradisional.

Dan apa yang istimewa tentang mempunyai 2 kalendar adalah, jika anda orang Cina, anda akan mempunyai dua hari lahir!.

Tahun baru Lunar Cina diraikan hampir di seluruh dunia, termasuk di Malaysia. Di China sendiri, acara itu diraikan secara besar-besaran dan dikenali sebagai penghijrahan terbesar manusia di Bumi setiap tahun.

Warga China akan pulang ke kampung halaman yang terletak jauh dari tempat mereka bekerja untuk bertemu dengan ahli keluarga dan menikmati hidangan makanan Tahun Baru.

Sesetengah daripada mereka akan menaiki motosikal sebagai sebahagian daripada armada motosikal terbesar di dunia mengembara merentasi negara.

Kanak-kanak pula biasanya akan diberikan angpau yang mengandungi sejumlah wang yang besar untuk membantu menyokong pembelajaran dan kehidupan mereka.

Dan sudah tentu anda akan melihat letupan bunga api di mana-mana bahagian di negara ini. Jika anda berada di Shanghai atau Beijing, anda akan dapat melihat orang ramai memenuhi jalanan sehingga lewat malam.

Juga, letupan dan tembakan bunga api biasanya membuatkan anda berasa seperti di medan perang.

Tahun ini adalah tahun 1440, menurut kalendar Islam atau kalendar Hijrah yang digunakan di Arab Saudi dan beberapa negara Islam lain, termasuk Malaysia.

Tahun baru kalendar Hijrah lebih dikenali sebagai Awal Muharram atau Maal Hijrah.

Walaupun negara ini juga menggunakan kalendar Gregory, sama seperti China, mereka juga menggunakan kalendar Hijrah untuk meraikan tradisi dan perayaan.

Malah, kebanyakan peristiwa biasanya memaparkan dua tarikh, iaitu mengikut kalendar Hijrah dan Gregory.

Sudah pasti ramai di antara kita tahu, namun bagi yang tidak mengetahui, Awal Muharram merupakan suatu hari yang penting bagi umat Islam kerana menandakan peristiwa penting yang berlaku dalam sejarah Islam, iaitu memperingati penghijrahan Nabi Muhammad S.A.W dari Kota Makkah ke Madinah pada tahun 622 Masihi.

Peristiwa bersejarah itu berlaku pada 1 Muharam tahun baru bagi Takwim Hijrah. Namun Tahun Hijrah Rasulullah SAW dari Mekah ke Madinah itu diambil sebagai permulaan kiraan bagi kalendar Hijrah.

Kalendar Islam lebih pendek berbanding kalendar Gregory bermakna tahun baru akan jatuh pada hari yang berlainan setiap tahun. Untuk tahun 2018, tahun baru jatuh pada 11 September dan pada tahun 2019, ia jatuh pada 31 Ogos.

Awal Muharram tidak diraikan sama seperti tahun-tahun baru yang lain. Daripada mengadakan pesta dan perayaan bunga api, ia lebih digunakan sebagai masa untuk refleksi diri dan memikirkan tentang sejarah, rakyat, dan agama.


Mengapakah Manusia Tidak Lagi Dihantar Ke Bulan? Ini Penjelasannya

Pada tahun 1969, Amerika Syarikat telah mencipta rekod menjadi negara pertama yang menghantar manusia ke bulan. Kejayaan ini penting buat Amerika Syarikat bagi mengukuhkan statusnya sebagai sebuah negara besar ketika itu yang bersaing rapat dengan Kesatuan Soviet dalam dunia eksplorasi angkasa lepas.

Pada peringkat awal, Kesatuan Soviet mempelopori bidang ini seperti kejayaan penghantaran angkasawan pertama ke angkasa lepas (Yuri Gagarin) dan angkasawan wanita pertama ke angkasa lepas (Valentina Tereshkova). Kejayaan pendaratan ke bulan ini seolah-olah memberi gambaran ke seluruh dunia bahawa Amerika Syarikat juga sudah begitu maju dalam bidang ini.

Di Iluminasi, apabila kami berkongsi artikel mengenai dunia eksplorasi angkasa lepas di halaman Facebook rasmi Iluminasi, kami seringkali mendapat pertanyaan mengapakah manusia tidak lagi dihantar ke bulan. Persoalan ini membuatkan kami terfikir dan mencari jawapan untuk persoalan ini.

Dengan kemajuan teknologi dan pelancaran misi-misi baru ke planet Marikh dan kajian terhadap matahari, adakah para saintis tidak lagi berminat kepada bulan? Untuk makluman juga, kali terakhir misi membawa manusia ke bulan adalah pada tahun 1972 melalui program Apollo 17, iaitu sudah lebih 40 tahun lalu.

Apabila membicarakan mengenai projek mega seperti ini, kita tidak dapat lari daripada membincangkan peruntukan atau bajet kewangan yang dimiliki oleh pihak NASA. Ketika pelancaran untuk menjadi negara pertama menjejakkan kaki ke bulan, peruntukan yang diberikan oleh pihak kerajaan Amerika Syarikat adalah sekitar 5% daripada bajet tahunan negara.

Ketika itu, Amerika Syarikat bersaing sengit dengan Kesatuan Soviet untuk menghantar manusia pertama ke bulan dan oleh itu mereka tidak kisah berbelanja besar. Kejayaan menghantar manusia pertama ke bulan ini memberikan gambaran kepada negara lain bahawa Amerika Syarikat lebih hebat daripada Kesatuan Soviet.

Realitinya, misi menghantar manusia pertama ke bulan ini didorong atas faktor politik sahaja dan bukanlah untuk kajian sains. Perkara ini menyebabkan ramai pihak yang beranggapan bahawa misi seperti ini hanya akan membazirkan sahaja wang yang dibayar oleh rakyat Amerika Syarikat melalui kutipan cukai ini.

Kini, kerajaan hanya memperuntukkan 0.4% sahaja daripada bajet tahunan negara untuk pihak NASA. Walaupun jumlahnya mungkin lebih banyak berbanding dahulu apabila mengambil kira faktor pendapatan negara yang juga semakin meningkat, kita perlu tahu bahawa NASA juga mempunyai banyak lagi projek mega yang masih diusahakan pada masa yang sama.

Antara projek mega ini termasuklah pembinaan teleskop angkasa (James Webb Space Telescope), pembinaan sistem roket pelancar Space Launch System (SLS), misi ke matahari, planet Jupiter, planet Marikh dan banyak. Apabila peruntukan ini dibahagikan kepada projek-projek mega ini, jumlahnya menjadi kecil untuk membolehkan NASA menghantar manusia ke bulan dalam masa terdekat.

Setiap Presiden Amerika Syarikat mempunyai kecenderungan kepada perkara-perkara tertentu. Sama juga halnya dalam perkara ini. Setiap Presiden Amerika Syarikat daripada George Bush, Barrack Obama dan Donald Trump mempunyai keinginan yang berbeza-beza.

Sebagai contoh, pada tahun 2004, Preseiden Bush telah mengarahkan NASA membina sebuah roket pelancar yang baru bagi menggantikan roket pelancar lama dan juga memfokuskan kepada pelancaran manusia kembali ke bulan. Maka, lahirlah program diberi nama Constellation untuk menghantar manusia ke bulan menggunakan roket Ares dan kapal angkasa Orion.

Untuk tujuan ini, NASA telah membelanjakan $9 bilion dalam tempoh 5 tahun untuk merekabentuk, membina dan menjalankan ujian bagi memastikan kejayaan projek ini. Walau bagaimanapun, setelah Presiden seterusnya iaitu Barrack Obama mengambil alih tampuk pimpinan, beliau mengambil keputusan untuk tidak meneruskan lagi program Constellation ini.

Keputusan itu dikatakan diambil kerana kegagalan pihak NASA memberikan anggaran keseluruhan peruntukan yang diperlukan untuk meneruskan program Constellation ini. Obama mengarahkan program ini dihentikan dan mengarahkan projek pembinaan roket pelancar Space Launch System (SLS).

Apabila Presiden Trump pula mengambil alih, polisi ini sekali lagi berubah. Walaupun beliau membenarkan projek SLS diteruskan, beliau telah mengubah sedikit perancangan Obama yang ingin menghantar angkasawan ke asteroid. Trump sebaliknya mencadangkan semula penghantaran angkasawan ke bulan dan Marikh.

Perubahan demi perubahan antara seseorang Presiden dengan Presiden berikutnya ternyata membantutkan perancangan jangka masa panjang NASA. Selain kerugian masa dan tenaga kerja, NASA juga dikatakan kerugian hampir $20 bilion akibat daripada perubahan polisi yang caca-marba ini.

Mungkin anda yang tertanya, selain NASA tidak adakah organisasi lain yang mempunyai perancangan untuk  menghantar manusia kembali ke bulan? Jawapannya, ada. Antara 2 syarikat swasta yang mempunyai misi jangka masa panjang untuk ke bulan adalah SpaceX milik Elon Musk dan juga Blue Origin, syarikat milik Jeff Bezos yang merupakan pemilik syarikat E-dagang Amazon dan manusia terkaya di dunia pada ketika ini.

SpaceX pernah mengumumkan perancangan mereka untuk menghantar manusia ke bulan. Walau bagaimanapun, ianya bukanlah untuk melakukan kajian sains sebaliknya berbentuk perjalanan komersial ke bulan.

Selain itu, dua buah organisasi daripada Israel SpaceIL dan Israel Aerospace Industries juga telah mengumumkan misi ke bulan mereka. Misi ini dikatakan merupakan usaha sama dengan syarikat SpaceX dimana mereka bercadang menggunakan roket Falcon 9 milik SpaceX.

Bagi yang tidak tahu, NASA bukanlah terus melupakan terus misi mereka untuk menhantar manusia ke bulan. Jika sebelum ini angkasawan hanya berada beberapa ketika di bulan untuk mengambil sampel dan melakukan ujikaji, NASA sebenarnya merancang untuk membina sebuah stesyen kajian di bulan.

Program yang diberi nama Constellation ini bertujuan untuk membina sebuah stesyen di angkasawan. Fungsinya mungkin seperti Stesyen Angkasa Antarabangsa (ISS) yang akan membolehkan angkasawan berada lebih dalam tempoh yang lebih lama selama berbulan-bulan lamanya di bulan.

Melalui program ini, pihak NASA merancang untuk menghantar kembali manusia ke bulan menjelang pada tahun 2020. NASA dikatakan membelanjakan $35 bilion bagi pembinaan roket Ares dan kapal angkasa Orion untuk program ini. Mereka berharap teknologi yang dibangunkan untuk program ini dapat dimanfaatkan apabila mereka ingin menghantar manusia ke planet Marikh pula pada masa hadapan.


10 Permohonan "Trademark" Paling Pelik Pernah Dibuat

Tanda dagangan/cap dagangan atau trademark adalah sesuatu yang unik. Namun, disebabkan tiada panduan atau peraturan yang memberikan definisi 'unik', ramai orang dan perniagaan telah cuba mendaftar tanda dagangan bagi pelbagai benda pelik. Ada yang cuba mendaftarkan tanda dagangan bagi warna dan bau. Malah, ada yang cuba memberi trademark kepada bentuk dan bunyi sebuah motosikal.

Walaupun kedengaran lucu, ia membuktikan yang mungkin wujud ramai usahawan dan organisasi yang tidak akan teragak-agak untuk memberikan tanda dagangan kepada seorang manusia (jika diberikan peluang). Kami kongsikan 10 kes pelik permohonan cap dagangan yang pernah dilaporkan:

Pada 2 Mei 2011, pasukan daripada Tentera Laut Amerika Syarikat iaitu SEAL Team Six telah membuat serbuan di Abottabad, Pakistan yang membawa kepada kematian Osama bin Laden. Dua hari kemudian, Disney telah membuat permohonan untuk tanda dagangan bagi nama pasukan tersebut. Organisasi gergasi tersebut bercadang untuk menggunakan nama itu bagi sebuah rancangan TV yang memaparkan kisah Angkatan Tentera Laut SEAL Amerika Syarikat.

Masyarakat berasa berang dan ramai membantah apabila mendapat tahu mengenai perbuatan Disney yang dianggap tidak wajar. Walaupun permohonan mereka menyelitkan pelbagai perkara lain seperti stoking Krismas dan glob salji, iatidak membantu meredakan keadaan. Akhirnya pihak Tentera Laut AS sendiri menghantar permohonan untuk menggunakan tanda dagangan "Navy Seals" dan "Seal Team" hingga membuatkan Disney terpaksa menarik diri. (Sumber)

Anda mungkin menyangka yang cap dagangan hanya boleh dipohon untuk logo dan slogan sahaja, namun tahukah anda yang bunyi juga boleh di-trademark-kan? Antara dua bunyi popular yang telah berjaya didaftarkan adalah bunyi singa syarikat produksi Metro-Goldwyn-Mayer serta bunyi nafas Darth Vader.

Walau bagaimanapun, ada juga kes permohonan ditolak seperti bunyi enjin V-twin yang dihasilkan oleh motosikal. Pengeluar motosikal terkenal iaitu Harley-Davidson Inc. mungkin fikir bahawa bunyi enjin motosikal yang terhasil oleh enjin V-twin keluaran syarikat itu adalah begitu unik. Selain bunyinya, Harley-Davidson juga cuba memohon cap dagangan untuk bentuk keseluruhan motosikal serta beberapa lengkungan bahagian motosikalnya.

Sepanjang penantian kelulusan cap dagangan yang dipohon, Harley-Davidson telah membelanjakan sejumlah wang yang besar untuk menentang penghasilan motosikal oleh syarikat pengeluar yang lain dan cuba membawa kes-kes bentuk dan bunyi motosikal ini ke mahkamah.

Akhirnya, pada bulan Jun 2000, mereka telah bertindak bijak dengan menarik balik kesemua permohonan cap dagangan sebelum pihak US Patent and Trademark Office (USPTO) sempat meluluskan atau menolak permohonan tersebut. Menurut salah seorang jurucakap Harley-Davidson, syarikat itu tidak lagi berminat untuk menghabiskan wang yang banyak di mahkamah sedangkan mereka tidak pasti sama ada permohonan cap dagangan mereka akan diluluskan atau tidak. (Sumber)

Pada tahun 2005, sebuah syarikat Perancis iaitu Eden Sarl gagal dalam percubaannya untuk mendaftarkan cap dagangan bagi bau buah strawberi. Ia bercadang untuk menggunakan bau tersebut secara eksklusif bagi produk-produk yang dihasilkan seperti sabun, krim, pakaian dan lain-lain.

Permohonan trademark yang dihantar kepada Agensi Tanda Dagangan Kesatuan Eropah itu telah ditolak bulat-bulat namun pihak syarikat telah bertindak membawa kes itu ke mahkamah. Eden Sarl mendakwa yang mereka boleh mempunyai tanda dagangan tersebut secara sah kerana kesemua strawberi mempunyai bau yang sama walaupun daripada jenis yang berlainan. Dakwaan ini disangkal oleh pihak mahkamah yang menyimpulkan bahawa strawberi mempunyai lima bauan yang berbeza.

Bau buah strawberi ini bukanlah kes pertama yang diterima agensi tersebut. Banyak lagi syarikat lain yang pernah cuba memohon untuk cap dagangan bau-bauan lain seperti raspberi, lemon dan vanila namun tidak ada satu pun yang diluluskan. Walau bagaimanapun, sebuah syarikat pengeluar wangian Belanda pernah mendapat kelulusan cap dagangan untuk bau segar rumput yang baru sahaja dipotong. (Sumber)

Donald Trump yang kini merupakan Presiden Amerika Syarikat pernah cuba memohon tanda dagang bagi frasa kegemarannya iaitu "You're fired" (terjemahan: anda dipecat) pada tahun 2005. Walaupun dia bukanlah pencipta asal frasa terbabit, dia telah berjaya mempopularkannya melalui pemecatan ramai peserta rancangan TV terkenal, "The Apprentice."

Rancangan itu sangat diminati ramai sehingga lebih 20 juta penonton menyaksikannya setiap minggu. Ketika itu, Trump bercadang untuk menggunakan frasa tersebut pada pelbagai barang niaga, permainan serta perniagaan kasinonya.

Semasa Trump membuat permohonan, tiga individu lain juga telah cuba mendaftarkan tanda dagang frasa itu pada masa yang sama. Namun, USPTO tidak memberikan kelulusan kepada sesiapapun kerana frasa itu didapati berbunyi seakan-akan "You're hired" yang mana telahpun mempunyai tanda dagang sah oleh Franklin Learning bagi mainan berpapan keluarannya. Penolakan itu juga melegakan seorang usahawan bernama Susan Brenner yang menjalankan perniagaan tembikar diberi nama "You're Fired." (Sumber)

Sesiapa yang mempunyai sebuah blog atau laman web pasti mengetahui tentang search engine optimization (SEO). Jika ya, anda perlu berterima kasih kepada Sarah Bird kerana disebabkan dialah anda tidak perlu membuat bayaran bagi sebarang penggunaan ungkapan tersebut.

Pada bulan April 2008, Bird sedang membuat permohonan tanda dagang bagi beberapa logo dan simbol. Ketika itulah dia menyedari bahawa seorang pemasar Internet bernama Jason Gambert sedang mendaftarkan singkatan "SEO." Bird mendapat tahu tentang isu itu tepat pada masanya kerana Gambert mula memfailkan permohonan pada bulan Mei 2007 dan sudahpun melepasi peringkat ulasan. Dia sedang dalam tempoh menunggu dan dalam tempoh ini, mana-mana individu atau syarikat boleh membuat bantahan sekiranya ia boleh menjejaskan perniagaan mereka. Jika tiada sesiapa membangkang, maka pemohon boleh mendapat kelulusan dengan mudah.

Bird kemudian telah menulis sebuah artikel berkenaan masalah ini yang menjadi tular. Ramai pemasar internet dan pemilik laman web lain mula menyaman dan memfailkan bantahan kepada USPTO untuk menghentikan Gambert daripada meneruskan pendaftaran tanda dagang bagi "SEO." Gambert akhirnya kalah pada bulan Mac 2010 apabila USPTO menolak permohonannya. (Sumber)

Dua orang adik-beradik iaitu Benny dan Rafi Fine merupakan bintang YouTube yang terkenal dengan penghasilan video reaksi. Video reaksi adalah sebuah video yang memaparkan bagaimana seseorang memberikan respons atau tindak balas apabila menonton video lain.

Kedua-dua Benny dan Rafi amat terkenal dengan saluran YouTube mereka sehingga mereka memilih untuk mendaftarkan tanda dagang bagi perkataan "react" walaupun terdapat ramai individu lain yang menghasilkan video yang sama jauh lebih lama daripada mereka.

Sekiranya adik-beradik ini berjaya mendapat kelulusan bagi tanda dagang perkataan tersebut, mereka boleh menghentikan pembuat video lain daripada menggunakan frasa "reaction video." Malah, mereka juga boleh memohon untuk memadamkan kesemua video reaksi lain kerana menggunakan perkataan itu.

Berita mengenai permohonan mereka telah menimbulkan kontroversi dan tidak puas hati orang ramai sehingga menyebabkan mereka kehilangan 200,000 followers. Banyak artikel membantah tindakan mereka menjadi tular dan mereka tidak henti-henti menerima kecaman daripada netizen. Tidak tahan dengan kontroversi hangat yang melanda, akhirnya kedua-dua beradik ini menarik balik permohonan pendaftaran itu pada bulan Februari 2016. (Sumber)

Pengeluar konfeksi terbesar iaitu Cadbury bukan cuba untuk mempunyai hak milik eksklusif kepada kesemua variasi warna dalam kategori ungu. Mereka hanya berminat dengan ton ungu "pantone 2865c" yang digunakan pada pembungkus bar coklat Dairy Milk keluarannya. Mereka telah menggunakan warna tersebut sejak awal kurun ke-20 dan ingin mengelakkan mana-mana pesaing untuk cuba menggunakan warna bungkusan yang sama.

Oleh itu, mereka membuat permohonan tanda dagangan bagi warna tersebut pada tahun 2008 namun percubaan mereka dibantah oleh Nestle. Kes itu membawa kedua-dua pihak ke mahkamah dan selepas dibicarakan, Cadbury diberikan hak eksklusif untuk menggunakan warna tersebut. Namun begitu, Cadbury kalah semula apabila Nestle memfailkan rayuan. Pihak mahkamah kemudian menjelaskan yang Cadbury tidak boleh mendaftarkan tanda dagang bagi warna tersebut kerana ia tidak mematuhi syarat-syarat minimum untuk pendaftaran. (Sumber)

Leo Stoller dikenali sebagai seorang "trademark troll" kerana kecenderungannya untuk mendaftar cap dagangan bagi hampir kesemua benda. Dia suka membuat dakwaan mempunyai hak milik eksklusif kepada perkataan popular yang diketahui boleh menjana pendapatan menguntungkan melalui bayaran lesen. Antara dua perkataan yang didakwa dimiliki olehnya adalah "google" dan "stealth."

Pada tahun 2005, Stoller mengugut untuk menyaman mana-mana perniagaan atau organisasi yang menggunakan perkataan "stealth" dalam nama produk dan mengarahkan mereka membuat bayaran fi lesen. Dia menyasarkan syarikat-syarikat gergasi termasuklah Columbia Pictures yang menghasilkan filem "Stealth," perbadanan aeroangkasa dan pertahanan Northrup Grumman yang mempunyai pesawat "Stealth Bomber" serta Pure Fishing iaitu pengeluar produk perikanan yang mempunyai pelbagai produk menggunakan perkataan tersebut.

Pure Fishing membawa kes Stoller ke mahkamah dan nasib tidak begitu menyebelahi Stoller. Setelah menyedari yang dia bakal kalah dalam kes itu, Stoller terus mengisytiharkan dirinya bankrap. Hakim yang menilai kenyataan muflisnya mendapati dia telah mengisi dokumen dengan pelbagai penipuan lalu mengarahkan pembubaran kesemua aset peribadi dan perniagaan Stoller. Tidak cukup dengan itu, dia juga kehilangan segala hak milik kesemua tanda dagangan dan terus diharamkan daripada membuat sebarang permohonan baru.

Stoller tidak mudah putus asa. Pada tahun 2010, dia kembali untuk mendaftarkan "stealth" menggunakan sebuah perniagaan palsu dipanggil Christopher Stoller Pension and Profit Sharing Plan. Syarikat itu menafikan sebarang hubungan dengan Leo Stoller walaupun mengiyakan kenyataan bahawa mereka berkongsi sebuah pejabat yang sama.

Walau bagaimanapun, Stoller didapati telah menggunakan alamat e-mel mengandungi namanya untuk membuat permohonan baru itu. Permohonannya juga mendakwa yang perniagaan itu telah menggunakan "stealth" sejak tahun 1981 lagi (walaupun syarikat itu hanya diasaskan pada tahun 2007.) Muslihat Stoller terbongkar apabila cek bayaran permohonan ditendang dan akhirnya permohonan itu ditolak. (Sumber)

Norberto Colon Lorenzana pernah bekerja dengan Church's Chicken (dikenali sebagai Texas Chicken di Malaysia) di Puerto Rico di mana dia mendakwa telah mencipta resipi sandwich ayam goreng pada tahun 1987. Dia menggelarkan burger tersebut "Pechu Sandwich" yang bermakna "sandwic dada ayam." Church's Chicken memasukkan Pechu Sandwich ke dalam menunya pada tahun 1991.

Selepas berpuluh tahun, Lorenzana menyaman Church's Chicken sebanyak $10 juta. Dia mendakwa mempunyai hak milik eksklusif bagi resipi burger tersebut dan memfailkan saman kerana syarikat itu tidak pernah membayar sebarang royalti kepadanya.

Hakim akhirnya menggugurkan kes tersebut pada tahun 2015 atas alasan bahawa hak milik tanda dagangan bagi sebuah resipi atau kaedah memasak adalah hampir mustahil untuk dilakukan. Ini bermakna Lorenzana tidak dapat memiliki hak ke atas burger tersebut. Walaupun mahkamah telah membuat dakwaan sedemikian, sebenarnya banyak perniagaan lain yang telah berjaya mendaftarkan tanda dagang bagi resipi-resipi mereka. Ia dilaporkan boleh dilakukan dengan mengeksploitasi beberapa kelemahan dalam sistem permohonan walaupun menelan kos yang tinggi dan mengambil masa yang panjang. (Sumber)

Pengeluar produk permainan King sangat terkenal dengan aplikasi permainan "Candy Crush Saga." Disebabkan ia terlalu popular dan bakal menyebabkan banyak penghasilkan aplikasi tiruan, maka tidak hairanlah jika King cuba memohon tanda dagang bagi perkataan "candy," "crush" dan "saga."

King berjaya mendapat kelulusan bagi "candy" di Eropah namun nasib tidak menyebelahi mereka di Amerika Syarikat apabila membuat permohonan pada Februari 2013. Pengeluar-pengeluar permainan lain membuat bantahan terus-menerus sehingga King menjadi letih untuk meneruskan permohonan. Pada masa yang sama, syarikat itu juga bertungkus-lumus membanteras permainan lain yang menggunakan perkataan "candy" sehingga ada satu aplikasi yang digugurkan dari stor aplikasi Apple. Kejadian ini telah disedari pengeluar game yang lain dan mereka dengan sengaja mula mencipta banyak aplikasi permainan menggunakan nama "candy," "crush" dan "saga."

King menerima pelbagai reaksi negatif di Amerika Syarikat dan akhirnya mengalah daripada meneruskan permohonan tanda dagang tersebut. Namun begitu, ia berjaya memiliki hak ke atas nama yang seakan-akan sama iaitu "Candy Crusher." (Sumber)


Sejarah Perayaan Tahun Baru Sejak Dari Zaman Purba

Pada 1hb Januari setiap tahun, kebanyakan negara di seluruh dunia meraikan permulaan tahun baru. Akan tetapi, sambutan tahun baru ini bukanlah sesuatu yang baru. Perayaan dan sambutan yang menandakan permulaan kalendar telah wujud selama ribuan tahun.

Sambutan tahun baru pada zaman purba selalunya dikaitkan dengan beberapa peristiwa penting. Mesir Purba misalnya, Tahun Baru bermula apabila air mula membanjiri sungai Nil dan secara kebetulan sama dengan kemunculan bintang Sirius.

Bagi kaum Phoenicia dan Parsi pula, Tahun Baru bermakna bermulanya musim bunga. Sementara itu, orang Yunani pula meraikan Tahun Baru sempena tibanya musim dingin.

Bagi Tahun Baru Cina, ia disambut pada bulan baru kedua setelah solstis musim dingin. Berikut adalah beberapa lagi tahun baru yang disambut pada zaman purba.

Perayaan Tahun Baru terawal yang direkodkan ialah kira-kira 4,000 tahun yang lalu ketika zaman Babylon Kuno. Ia sangat berkait rapat dengan agama dan mitologi.

Bagi tamadun Mesopotamia purba, bulan baru yang pertama adalah mengikut kepada ekuinoks musim bunga sekitar akhir bulan Mac di mana jumlah siang dan malam adalah sama panjang.

Mereka percaya pada Tahun Baru inilah berlakunya kelahiran semula Dunia nyata. Mereka menandakan peristiwa itu dengan sambutan keagamaan yang dipanggil Akitu (barli dalam bahasa Sumeria), melibatkan ritual berbeza setiap 11 hari.

Patung-patung berhala akan diarak di seluruh kota dan undang-undang digubal semula bagi melambangkan kemenangan mereka terhadap kuasa kejahatan. Melalui upacara ini, kaum Babylonia percaya bahawa dunia telah dibersihkan dan diciptakan semula oleh para dewa untuk tahun baru.

Selain itu, sambutan Tahun Baru ini juga bagi merayakan kemenangan yang diperolehi tuhan langit Marduk ke atas dewi laut Tiamat yang jahat. Ia juga penting dari sudut politik kerana pada perayaan inilah seseorang raja baru itu ditabal atau diperbaharui mandatnya.

Tradisi aneh mereka ini menyaksikan raja Babylon akan dimalukan dengan dilucutkan pakaiannya, ditampar dan ditarik telinga menghadap patung Marduk. Ia dilakukan bagi membuatkan raja menangis, kerana air mata raja yang jatuh menandakan Marduk berpuas hati dengan pemerintahannya.

Perayaan Tahun Baru Rom juga pada asalnya mengikut kepada ekuinoks musim bunga. Kalender awal Rom yang dibuat oleh pengasas Rom iaitu Romulus pada abad ke-8 SM terdiri daripada 10 bulan bersamaan 304 hari.

Walau bagaimanapun, selama beberapa abad kemudian kalendar itu didapati tidak selari dengan matahari. Pada tahun 46 SM, Maharaja Julius Ceasar memutuskan untuk menyelesaikan masalah ini dengan berunding bersama ahli astronomi dan matematik terhebat pada zamannya.

Dia kemudian memperkenalkan kalendar Julian, kalender yang berasaskan solar dan hampir menyerupai kalender Gregorian seperti yang kebanyakan daripada kita gunakan pada hari ini.

Ceaser telah memilih 1hb Januari sebagai hari pertama dalam tahun baru sebegai menghormati nama Janus, tuhan perubahan dan permulaan dalam kepercayaan Rom. Mereka percaya bahawa Janus mempunyai dua muka, untuk melihat perkara lampau dan masa hadapan.

Orang Rom merayakan 1hb Januari dengan melakukan upacara korban kepada Janus agar memperolehi nasib yang baik untuk tahun baru. Mereka juga menghiasi rumah dengan ranting pokok dan mengadakan pesta keraian. Pada hari ini jiran dan kenalan akan bertukar-tukar ucapan serta hadiah seperti buah tin atau madu.

Pada abad pertengahan di Eropah, perayaan-perayaan yang disambut sempena Tahun Baru telah dianggap sebagai sembahan pagan dan tidak bercirikan agama Kristian.

Sekitar tahun 567 Masihi, Majlis Tertinggi Gereja-gereja telah mengharamkan perayaan disambut pada 1hb Januari sebagai permulaan Tahun Baru. Ia digantikan dengan hari-hari yang lebih berkaitan dengan sambutan keagamaan seperti 25hb Disember atau 25hb Mac.

Walau bagaimanapun, 1hb Januari tetap mempunyai kepentingan dalam Kristian dan ia dikenali sebagai Feast of the Circumcision, di mana hari kelapan Jesus dilahirkan.

Mengikut tradisi Yahudi, bayi yang baru dilahirkan akan dikhatankan dan diberi nama secara rasmi pada usia 8 hari. Namun, sehingga kini tarikh kelahiran Jesus pada 25hb Disember masih lagi diperbahaskan.

Pada tahun 1582 apabila kalender Gregorian diperbaharui, Pope Gregory XIII telah membenarkan semula sambutan hari Tahun Baru pada 1hb Januari. Kebanyakan negara-negara Kristian Katolik telah menggunakan kalendar Gregorian dengan serta-merta. Manakala negara-negara Kristian Protestan pula secara perlahan-lahan menukar kepada kalender baru ini.

Sebagai contoh, British tidak menggunakan kalender Gregorian yang diperbaharui ini sehinggalah pada tahun 1752. Sebelum itu, British dan koloni Amerika di bawah mereka masih menyambut perayaan Tahun Baru pada bulan Mac.


Resort Terbesar di Korea Utara yang Dibuka Kepada Pengunjung Luar

Apabila Korea Utara melancarkan serangan mengejut terhadap Korea Selatan pada tahun 1950, mereka mencetuskan salah satu perang saudara paling terkenal sepanjang zaman. Peperangan itu telah memisahkan ratusan ribu keluarga di kedua-dua negara itu.

Walaupun perperangan itu telah berakhir hampir 70 tahun lamanya, ketegangan antara kedua-dua negara itu masih kekal tinggi selama beberapa dekad kebelakangan ini.

Apabila Korea Utara membenarkan para pelancong dari Korea Selatan untuk melawat Resort Gunung Kumang mereka pada tahun 1998, ia merupakan satu kejutan besar dalam bersejarah bagi penduduk kedua-dua negara itu mahupun dunia.

Resort Gunung Kumgang terdiri daripada sepuluh buah hotel, sepuluh restoran, padang golf 18 lubang, spa mata air panas dan juga hospital sendiri. Resort ini juga menjadi pernah tempat yang mewakili peralihan positif dalam hubungan kedua-dua negara ini. Selain itu, ia juga menjadi sumber pendapatan penting kepada Korea Utara.

Kini, resort yang mempunyai chandaliers besar dan dinding dihiasi dengan pemandangan gunung-ganang yang indah itu kelihatan sunyi. Malah, bilik-bilik tetamu di resort ini juga kosong dan kemudahan-kemudahan di sini tidak diselia dengan baik. Keadaan ini seperti ada sesuatu yang tidak kena dengan resort ini.

Daripada tahun 1998 hingga 2008, Resort Gunung Kumgang ini menerima kira-kira dua juta pelancong warga Korea Selatan. Lawatan selama sehari atau tiga hari boleh ditempah melalui pakej kapal persiaran atau dengan menaiki bas melalui jalan yang baru dibina dari Zon Bebas Tentera Korea.

Resort yang dimiliki oleh syarikat Korea Selatan Hyundai Asan ini juga menjadi tempat reunion keluarga yang terpisah akibat perang saudara. Program reunion ini biasanya dikendalikan oleh kerajaan kedua-dua negara itu. Dari tahun 2000 hingga 2010, kira-kira 22,000 orang telah bersatu semula dengan ahli keluarga tersayang sejak terpisah puluhan tahun lamanya.

Kemudian, semuanya berubah. Pada tahun 2008, seorang pengawal Korea Utara telah menembak mati Park Wang-ja, seorang pelancong dari Korea Selatan. Wanita berusia 53 tahun itu dikatakan telah memasuki Zom Ketenteraan ketika sedang berjalan di pesisir pantai, menurut kerajaan negara komunis itu. Wanita malang itu ditembak di bahagian perut dan kaki.

Kejadian itu telah menghentikan segala aktiviti pelancongan dan pertemuan yang sering dilakukan. Korea Utara juga telah memberhentikan semua pekerja warganeraga Korea Selatan di Resort Gunung Kumgang. Korea Utara juga enggan memberikan kerjasama apabila Korea Selatan menuntut penjelasan yang telus dan penyiasatan dilakukan bersama.

Tiada sebarang harta benda yang boleh dibawa keluar oleh pekerja Korea Selatan dari resort itu. Mereka hanya diberi masa selama 72 jam sahaja oleh kerajaan Korea Utara untuk meninggalkan negara itu.

Korea Utara kemudian mengambil alih resort itu secara paksa dan membukanya kepada pelancong antarabangsa sahaja kecuali Korea Selatan. Hyundai Asan dan para pelaburnya dikatakan telah kehilangan lebih daripada RM 3.5 billion akibat pengambilalihan itu.

Walaupun pelbagai usaha dilakukan Korea Utara, Resort Gunung Kumgang kekal sebagai bayang-bayang kepada zaman kegemilangannya. Ada pelancong antarabangsa yang datang melawat resort itu tetapi kebanyakan kemudahan yang ada tidak digunakan. Mungkin kerana pekerja baru dari Korea Utara sendiri tidak tahu bagaimana cara mengendalikan jentera yang progresif.

Setelah industri pelancongan semakin merosot, kerajaan Korea Utara ada juga melakukan semula reunion keluarga antara kedua-dua negara. Namun, hanya 19 reunion sahaja yang dilakukan sehingga kini dengan lebih daripada 50,000 orang masih menunggu peluang untuk bertemu semula dengan keluarga mereka yang terpisah.

Hari ini, Gunung Kumgang dan kawasan sekitarnya merupakan Wilayah Pelancongan di Korea Utara. Kawasan itu merupakan wilayah pentadbiran khas di negara komunis itu. Dengan koleksi peninggalan sejarah dan agama yang banyak, Gunung Kumgang kekal sebagai tempat yang kaya dengan nilai kerohanian.

Antara aktiviti kegemaran pelancong yang dilakukan di sini adalah mendaki laluan gunung. Anda mungkin akan bertemu dengan gambar gergasi pemimpin tertinggi Korea Utara yang berada di sini sebagai salah satu tarikannya. Jika berpeluang, adakah anda akan melancong ke Resort Gunung Kumgang ini?


Eric Maddox - Penyoal Siasat yang Berjaya Membawa Kepada Penangkapan Saddam Hussein

Selepas pakatan pemerintahan menyerang Iraq pada bulan Mac 2003 dan berjaya menggulingkan kerajaan itu, tentera Amerika Syarikat melancarkan pemburuan besar-besaran mencari sasaran terbesar ketika itu iaitu diktatornya, Saddam Hussein yang melarikan diri dari Baghdad setelah ibu kota itu ditumpaskan.

Sembilan bulan kemudian, dalam sebuah operasi dengan nama kod "Red Dawn," tentera Amerika Syarikat akhirnya telah mengekstrak Saddam yang dijumpai dalam keadaan kusut-masai dan kekeliruan dari sebuah lubang bawah tanah berhampiran kampung halamannya yang terletak di Tikrit.

Ketika penangkapan dibuat, dia memiliki sepucuk pistol Glock yang tidak berpeluru (yang kemudiannya disimpan sebagai sebuah trofi oleh Presiden George W. Bush) dan sebuah bagasi yang mengandungi wang tunai sebanyak $750,000.

Menurut para sejarawan ketenteraan AS, pasukan tentera yang dihantar untuk menangkap Saddam terdiri daripada 600 orang askar, 24 buah kereta kebal dan sebuah pasukan helikopter serangan Apache.

Walau bagaimanapun, pasukan tentera yang gah itu sebenarnya boleh menjadi sia-sia jika bukan kerana penyiasatan dan risikan terperinci selama berbulan-bulan mengumpulkan maklumat serta bertanya pelbagai soalan licik.

Risikan yang diketuai oleh Eric Maddox iaitu penyoal-siasat tentera di bawah pasukan Delta yang memburu Saddam dikatakan merupakan misi pencarian yang paling berjaya (dan kemenangan terbesar dalam Perang Iraq) kerana tidak ada berlaku sebarang tembakan, tiada serangan dron dan tidak menggunakan kaedah penyiasatan peringkat tinggi. 'Senjata' rahsianya untuk menentukan lokasi Saddam dengan tepat adalah hanya menggunakan empati.

Semasa tahun terakhirnya di University of Oklahoma dan mendaftarkan diri dengan Divisi Udara 82, Eric tidak menjangka akan menjadi mahir dalam seni komunikasi lisan dalam kehidupan ketenteraannya. Dari mula penglibatannya, Eric sentiasa sangat berani dan bekerja keras.

Dia bermula sebagai penerjun sebelum diangkat menjadi Ranger - iaitu lantikan yang sangat digeruni kerana latihannya yang sangat sukar dilepasi. Namun, nama Eric dikenali dalam sejarah dunia bukan kerana aksinya terjun dari udara.

Sebaliknya, sepanjang penyiasatan terhadap lebih 300 orang di Tikrit, dia menggunakan keupayaannya bercakap dan mendengar dengan empati, seterusnya mempengaruhi orang di situ untuk mempercayainya.

Disebabkan peranan utamanya dalam penangkapan Saddam Hussein, Staf Sarjan Eric Maddox telah menerima pelbagai anugerah ketenteraan seperti Legion of Merit, Pingat Pencapaian Risikan Kebangsaan, Anugerah Pengarah Agensi Risikan Pertahanan dan Pingat Bintang Gangsa.

Sepanjang berjalannya Perang Iraq, tiada saat yang lebih gembira diraikan melainkan selepas Saddam Hussein berjaya diberkas.

Dari bermulanya serangan ke atas negara itu yang diketuai oleh Amerika Syarikat, ia tidak pernah menjadi pilihan popular masyarakat sedunia. Pelbagai dakwaan yang dibuat oleh pentadbiran Bush dengan mengatakan diktator ganas itu sedang membangunkan senjata pemusnah besar-besaran ternyata hanya merupakan tuduhan tidak berasas.

Tuduhan lain menyatakan Saddam menjalinkan hubungan rapat dengan pengganas al-Qaeda juga tidak mempunyai bukti kukuh. Ramai pengkritik mengesyaki terdapat motif tersembunyi di sebalik serangan ke atas Iraq seperti keinginan menguasai rizab minyak serta jumlah sokongan terhadap Bush yang semakin berkurangan.

Pada 1 Mei 2003, Presiden AS telah mengisytiharkan "misi berjaya" di Iraq. Namun, jelas bahawa serangan terhadap negara itu bukanlah untuk melawan aktiviti keganasan mahupun untuk membantu memulakan benteng kebebasan demokrasi di wilayah terbabit. Selepas pengisytiharan tersebut, Iraq mengalami lebih banyak ketidakstabilan, persengketaan dan keganasan sektarian selama bertahun-tahun lamanya.

Walaupun begitu, ramai rakyat Amerika dan sekutunya meraikan penggulingan rejim Saddam yang dikatakan bertanggungjawab kepada isu pencerobohan Kuwait dan Perang Teluk Parsi pada tahun 1990 dan 1991, cengkaman kepada puak Shia dan Kurdish, serangan gas kimia terhadap rakyatnya serta penindasan kepada mana-mana penentang politik di negara tersebut.

Untuk membantu para tentera bersekutu mengenal pasti para pemimpin tertinggi rejim Saddam yang majoritinya terus menyembunyikan diri selepas pencerobohan, pihak Tentera AS telah mengeluarkan set daun terup istimewa yang memaparkan gambar, nama dan pangkat sasaran bernilai tinggi. Sudah tentulah yang berada pada sat daun sped adalah Saddam Hussein sendiri.

Sepanjang latihan dan kerjayanya, Eric Maddox sebenarnya tidak pernah dipersiapkan untuk menjadi pemburu Saddam. Selepas berhenti daripada menjadi askar payung terjun pada tahun 1997, dia memilih untuk menjadi seorang ahli linguistik tentera dengan pengkhususan dalam Bahasa Mandarin. Pada tahun 1999, dia menjadi seorang penyoal-siasat namun kemahirannya dalam bidang risikan dan penyiasatan tidak banyak diasah selain melalui soal siasat yang sekali-sekala dilakukan terhadap warga China yang ditangkap di sempadan AS akibat terlibat dalam rangkaian pemerdagangan manusia.

Namun demikian, serangan 11 September dan perang Amerika terhadap keganasan telah mengubah laluan hidupnya. Selepas dua tahun bersama Agensi Risikan Pertahanan, Eric Maddox telah diarahkan bergegas ke Lapangan Terbang Antarabangsa Baghdad pada bulan Julai 2003. Secara kebetulan, dia telah ditugaskan dalam Pasukan Operasi Khas 121 di Tikrit, iaitu sebuah bandar di Sungai Tigris kira-kira 220km dari Baghdad. Walaupun Tikrit merupakan kampung halaman Saddam, majoriti pakar strategi mempercayai yang dia telah melarikan diri ke Syria.

Staf Sarjan Eric Maddox tiba-tiba mendapati dirinya turut terlibat dalam pemburuan sasaran bernilai tinggi (high-value targets, "HTV") yang diwakili oleh set daun terup tersebut. Dengan senarai sekitar 200 nama, dia mula menyoal tahanan di Tikrit. Berbekalkan kemahiran Rangernya, dia menyertai pasukan Delta Force membuat serbuan dan menangkap saspek pada tengah malam dan menyoal siasat mereka pada siang hari. Dia kemudian menyedari bahawa peperangan menentang keganasan telah mengubah taktik peperangan iaitu dengan menjadikan kerja risikan sebagai perkara paling utama.

Eric kemudian telah mengenal pasti bahawa ancaman dan intimidasi tidak lagi berupaya mendapatkan sebarang jawapan. Sebaliknya, dia memutuskan untuk memberikan insentif kepada para banduan dan menawarkan jalan keluar. Menurut Eric, apabila dalam keadaan terdesak, mereka hanya memikirkan dan mementingkan diri serta keluarga sendiri sahaja. Lama-kelamaan, Eric mula memperolehi kepercayaan dengan menunjukkan rasa empati. Namun begitu, Eric menegaskan bahawa rasa ini tidak boleh dicampur-aduk dengan simpati. Ini disebabkan empati tidak mempunyai sebarang emosi, ia hanyalah memahami apa yang dirasai orang lain.

Eric begitu mendalami karakternya sehinggakan pegawai-pegawai atasannya juga tertipu dengan muslihatnya. Ada beberapa peristiwa di mana mereka menariknya keluar daripada sesi soal siasat kerana khuatir Eric telah 'terbabas' dibawa emosi. Eric melihat situasi ini sebagai suatu kejayaan dan kebanggaan kerana jika para pegawainya sendiri menyangka yang Eric telah berpihak kepada tahanan, ini bermakna Eric telah menyempurnakan tugasan dengan sangat baik.

Setelah itu, tumpuan Eric dan Pasukan Petugas Khas beralih kepada seorang saspek lain iaitu Mohammed Ibrahim Omar al-Muslit yang merupakan saudara terdekat dan pengawal peribadi kepada Saddam. Selepas kira-kira tiga bulan menyoal siasat, Eric merasakan yang kehadiran al-Muslit di Tikrit mungkin menandakan bahawa Saddam sebenarnya berada berhampiran. Jadi, mereka mula mencari ahli keluarga, rakan perniagaan dan diikuti dengan penangkapan pemandu peribadi al-Muslit pada 1 Disember. Pemandunyalah yang menceritakan keseluruhan susun atur pemberontakan serta membongkarkan bahawa al-Musit adalah utusan Saddam.

Selama 13 hari berikutnya, pemandu tersebut menyertai Eric membuat serbuan, malah turut duduk bersama dalam bilik siasatan. Pada 13 Disember, mereka akhirnya berjaya memberkas al-Musit. Lelaki itu berlengah-lengah pada mulanya. Selepas beberapa jam ditahan, dia berubah fikiran, malah berkeras untuk segera bertindak. Dia bersetuju untuk membawa mereka namun mereka perlu bergegas ke lokasi kerana jika Saddam menunggu terlalu lama, dia akan mula berasa syak wasangka dan melarikan diri. Sekiranya Saddam berjaya meloloskan diri, bantuan kewangan dan penempatan semula yang ditawarkan oleh Eric kepada al-Musit dan pemandunya juga akan terbatal serta-merta.

Pada petang hari yang sama, Pasukan Petugas Khas dengan bantuan Briged Pertama dari Bahagian Infantri Keempat telah menuju ke perkampungan Ad Dawr yang terletak kira-kira 16km dari tenggara Tikrit. Pada mulanya, pencarian di dua buah rumah sasaran mendapati ia adalah kosong tanpa penghuni. Walau bagaimanapun, salah seorang tentera menjumpai sebuah lubang rahsia di bawah tanah yang kemudiannya telah mendapat perhatian seluruh dunia. Di dalam lubang itulah tinggalnya seorang bekas diktator dalam keadaan tidak terurus serta menyedihkan.

Eric sendiri tidak menyertai serbuan terakhir tersebut. Pasukan Operasi Red Dawn sudah cukup bilangan anggota dan sarat bersenjata  walaupun akhirnya tidak perlu menembak walau satu peluru pun. Selama berminggu-minggu selepas itu, kisah mengenai kejatuhan Saddam Hussein dan gambar bukti penangkapannya di sebelah lubang persembunyian tidak lekang daripada menjadi tajuk berita. Walau bagaimanapun, nama Eric tidak pernah disebut mahupun dikenali. Tiada siapa yang tahu siapakah orang bertanggungjawab di sebalik lebih 300 soal siasat, ratusan serbuan serta analisis terperinci terhadap rangkaian peribadi Saddam yang berlangsung selama enam bulan sehingga akhirnya membawa kepada penangkapan diktator itu.

Selepas Operasi Red Dawn, Eric Maddox kembali meneruskan perkhidmatannya di Iraq kemudian di Afghanistan sebagai orang awam yang menjalankan lebih 2,700 soal siasat selain terlibat dengan lebih 200 serbuan sebelum dia akhirnya meninggalkan perkhidmatan tersebut.

Menurut Eric, masalah dengan kebanyakan penyoal siasat pengganas ialah mereka sebenarnya tidak pernah melakukan atau terlibat dengan soal siasat namun gemar bermegah seolah-olah mereka sangat arif tentangnya. Disebabkan itu ramai yang memilih jalan 'bodoh' dengan menyeksa dan menindas tahanan.

Bagi Eric, dia tidak perlu bertindak ganas terhadap tahanan. Jika dia berasa marah dengan mana-mana tahanan, dia bukan sahaja boleh menyeksa mereka, bahkan dia boleh berbuat lebih daripada itu dengan begitu mudah. Eric hanya perlu memulakan khabar angin di sekitar bandar dan di dalam penjara dengan mengatakan yang merekalah tukang pembocor rahsia yang bekerjasama dengan Eric. Ia adalah semudah itu.

Walau bagaimanapun, Eric tidak perlu ke tahap sedemikian. Dia menyimpan rahsia dan menunaikan segala janji kepada banduan yang membantunya. Pemandu al-Musit, misalnya, telah menerima wang ganjaran sebanyak $250,000 dan dibebaskan untuk hidup bersama keluarga serta lapan orang anaknya. Lokasi terkininya tidak diketahui. Begitu juga dengan Mohammed Ibrahim Omar al-Muslit yang dibebaskan awal sebelum menerima wang ganjarannya yang disembunyikan di Aleppo, Syria. Dia telah memulakan hidup baru sebagai orang kaya di Eropah Timur.

Saddam Hussein telah menjalani hukuman gantung sampai mati pada waktu subuh 30 Disember 2006 iaitu pada pagi Hari Raya Aidiladha.